Pembangun CDPR Dilaporkan Terkejut Cyberpunk 2077 Akan Dilancarkan Pada 2020, Game Belum Siap

Wartawan industri gaming yang cukup terkenal, Jason Schreier, yang kini menulis untuk Bloomberg, telah menerbitkan satu artikel baharu di laman web itu.
Artikel kali ini mendedahkan beberapa laporan baharu tentang di sebalik tabir pembangunan game yang penuh kontroversi, Cyberpunk 2077, mendedahkan beberapa butiran yang agak mengejutkan.
Pertamanya, Schreier yang dikatakan menerima butiran ini dari pekerja CD Projekt Red, menyatakan bahawa walaupun game ini pertama kali diumumkan pada tahun 2012, pembangunan secara penuh game ini hanya bermula pada tahun 2016.
Menurutnya, ketika diumumkan kepada orang ramai tentang Cyberpunk 2077, CDPR masih lagi fokus untuk pembangunan game sebelumnya, iaitu The Witcher 3. Hanya pada sekitar hujung tahun 2016, barulah mereka fokus sepenuhnya untuk pembangunan game futuristik itu.
Kemudian, selang beberapa tahun, ia menimbulkan satu masalah yang cukup besar. Semasa E3 yang berlangsung pada Jun 2019, CDPR mengumumkan yang game itu akan dilancarkan pada 16 April 2020.
Tentunya, para peminat teruja dengan pengumuman ini, tetapi tidak kepada para pekerja yang membangunkan game tersebut. Mereka gusar tentang bagaiamana ingin menyiapkan game itu sedangkan ia masih jauh belum bersedia. Malah, ada yang beranggapan tarikh pelancaran yang diumumkan itu sekadar gurauan.
Walaupun pihak pengurusan atasan CDPR menundakan game itu sehingga lapan bulan, yang mana akhinya ia dikeluarkan pada Disember 2020, ia masih tidak cukup. Berdasarkan pasukan pembangun, mereka menjangkakan yang Cyberpunk 2077 hanya akan boleh disiapkan pada tahun 2022.
CDPR tetap mahu melancarkan game tersebut sebelum pelancaran konsol-konsol generasi baharu, menyatakan penangguhan pelancaran Cyberpunk 2077 bukan lagi satu pilihan. Melalui pelancaran pada tarikh tersebut, CDPR dikatakan dapat mengaut keuntungan berganda Cyberpunk 2077 yang dibeli dari kedua-dua generasi konsol.
Malah, ada jurutera game yang membangkitkan kebimbangan tentang game itu tidak dapat dimainkan di konsol generasi lama, namun pengurusan CDPR tidak mengambil endah, yakin yang mereka boleh lakukannya berdasarkan apa yang mampu mereka lakukan semasa pembangunan The Witcher 3.
Laporan ini turut mengulas tentang salah satu topik yang paling: pandangan first-person.
Disebabkan CDPR tidak pernah membangunkan sebuah game yang menampilkan pandangan first-person, mereka terpaksa membelanjakan sejumlah wang untuk melabur dalam teknologi, staf, dan teknik baharu yang belum pernah mereka terokai sebelum ini.
Korang boleh baca laporan penuh di sebalik tabir pembangunan Cyberpunk 2077 yang dikeluarkan Bloomberg di pautan ini.


Sony Ambil-Alih Bungie Dengan Nilai RM15.07 Bilion, Akan Mempercepat Produksi Siri TV/Filem Destiny

Sony Interactive Entertainment (SIE) hari ini mengumumkan perjanjian untuk mengambil-alih Bungie dengan harga USD3.6 bilion (~RM15.07 bilion).
Ini merupakan sebuah langkah yang besar terutamnya Bungie pernah berada di bawah Activision yang kini telah dibeli oleh Microsoft beberapa minggu lalu.
Bungie akan kekal sebagai studio multiplatform, dengan pilihan “untuk menerbitkan sendiri dan menjangkau pemain dapat memilih untuk bermain di platform yang mereka sukai.”
Pada masa ini, Bungie sedang berusaha untuk mengekalkan Destiny 2, mengembangkan francais Destiny, dan mengusahakan harta intelek (IP) baharu.

Selepas perjanjian itu ditandatangani, Bungie akan menjadi “anak syarikat bebas” SIE yang dikendalikan oleh lembaga pengarah yang terdiri daripada Ketua Pegawai Eksekutif dan pengerusi semasa, Pete Parsons dan seluruh pasukan pengurusan semasa studio itu.
Tiada produk eksklusif akan dikeluarkan di platform Sony, sekurang-kurangnya sehingga selepas DLC The Final Shape keluar (2024). Bungie masih mempunyai kawalan kreatif penuh ke atas Destiny, termasuk kandungan yang eksklusif (Bungie memutuskan sama ada ia akan menjadi, yang tidak mungkin kerana ia akan mengehadkan cross-play dan pengimbangan sandbox).

Masih jauh lagi perjalanan sebelum kita melihat The Final Shape. The Witch Queen akan dikeluarkan pada 22 Februari 2022, dengan Light Fall berkemungkinan akan datang pada satu ketika pada separuh pertama tahun 2023. Jadi, adalah tidak munasabah untuk mengandaikan bahawa kita tidak akan melihat The Final Shape sehingga tahun 2024.
Pada asalnya, Bungie menandatangani perjanjian penerbitan sepuluh tahun dengan Activision pada April 2010. Projek pertama mereka ialah game FPS; Destiny pada 2014, yang diikuti oleh Destiny 2 pada 2017. Pada Januari 2019, Bungie mengumumkan bahawa ia akan menamatkan perkongsian ini dan akan mengambil alih penerbitan untuk Destiny.Kini, Sony hanya bertindak sebagai ibu-bapa yang memberikan bekalan kepada Bungie untuk membangunkan game di bawah nama mereka, bermakna Sony mempunyai hak pengiklanan dan sewajarnya.
Sony Pictures juga akan mainkan peranan dalam perkembangan dunia Destiny. “Sony menawarkan keupayaan untuk mempercepatkan rancangan [Bungie] sendiri, yang termasuk prospek untuk mengambil IP-nya kepada medium hiburan baharu, seperti TV dan filem.” kata Pete Parsons, Ketua Pegawai Eksekutif di Bungie.

Bagi peminat hikayat dan jalan cerita Destiny, pemain Destiny amat menyokong akan terbitan siaran siri atau filem lebih-lebih lagi, ceritanya yang amat luas dan masih penuh misteri. Paling penting, pemain tidak perlu lagi membaca cebisan-cebisan cerita yang tersembunyi di sebalik kisah sebuah senjata atau perisai. Mana tahu, Destiny akan kembali dengan trailer live-action untuk setiap DLC semasa mereka masih bersama Activision sehingga 2019.
Halo pun dah buat siri televisyen mereka, takkan Destiny tak nak ikut?
Sumber: Bungie, PS Blog, CNBC


Megaquarium: Boleh Beli or Boleh Blah!?

Pernah bermimpi nak bela jerung tapi tak mampu? I got you, fam.
Pernah main Zoo Tycoon? Theme Hospital? Okay, sekarang bayangkan dua game itu tapi korang kena bela hidupan akuatik dalam akuarium dan bukannya haiwan darat mahupun manusia berpenyakit pelik. Statement macam inilah yang membuatkan kami di JomGaming tertarik untuk reviu Megaquarium.
Spoiler: Megaquarium lebih baik daripada kedua-dua game itu.

Antara Duit, Manusia & Ikan.
Megaquarium adalah satu “theme park tycoon” game yang dicipta hanya oleh seorang pembangun yang bernama Tim Wicksteed dari studionya Twiced Circled.  Dalam game ini, matlamat utama para pemain adalah membina sebuah empayar taman tema akuarium, kaut keuntungan dari pelawat- pelawat yang datang dan paling seronok sekali menjaga ikan-ikan yang dipamerkan di akuarium-akuarium tersebut.
Lebih 100 Spesis Hidupan Air Untuk Dipamerkan.
Korang boleh unlock ikan-ikan yang lain melalui kajian yang dijalankan. Setiap kajian memerlukan mata reputation yang korang boleh dapat daripada para pengunjung yang menikmati pemandangan akuarium korang. Setiap ikan memberi mata reputation yang berbeza; makin tinggi mata reputation yang ikan itu beri, makin susah nak dijaga.
Batu karang, hidupan laut dalam, macam – macam ada
Sediakan Tempat Tinggal Yang Sesuai Untuk Ikan.
Perancangan yang terperinci diperlukan dalam menyediakan tempat tinggal untuk rakan akuatik kita ini, khususnya semasa late game. Makanan, kualiti air, suhu akuarium, pencahayaan, malah perhiasaan akuarium juga perlu diambil berat jika korang tak mahu ikan-ikan korang mati atau pertumbuhan mereka terbantut.
Plan dan design taman tema korang ikut kreativiti masing-masing.
Rekrut Staf Yang Sesuai Untuk Kerja Yang Sesuai.
Rekrut staf mengikut kepakaran yang diperlukan. Staf akan bantu korang dalam kerja-kerja penyelengaraan peralatan, bagi ikan makan setiap hari dan kerja-kerja pembersihan. Korang perlu fikir masak-masak sebelum rekrut untuk mengelakkan daripada pembaziran. Gaji staf perlu dibayar secara harian (bestnya!).
10/10 ambil staf ini
Hiasi Taman Tema Dengan Hiasan-Hiasan Menarik.
Di dalam Megaquarium, korang berpeluang menghiasi taman tema mengikut citarasa sendiri. Perhiasan bukan setakat untuk kosmetik semata-mata, ada juga perhiasan seperti bangku, gerai makanan dan minuman, tandas dan kedai cenderahati yang dapat mengekalkan mood para pengunjung supaya lepak lebih lama di dalam taman tema disamping dapat $$$.
Pelbagai dekorasi & perhiasan untuk korang gayakan :3
Luas Taman Tema Yang Tiada Had.
Kalau korang perasan, taman tema korang seolah-olah ada di dalam dimensi yang lain dan ada ruangan void di luar dinding taman tema korang. Sebenarnya korang boleh besarkan taman tema korang sebesar mana yang korang nak sama ada menegak atau mendatar.

10 Level Campaign Dan Mod Sandbox.
Kalau korang main Megaquarium kali pertama, adalah sangat-sangat digalakkan main campaign dulu sebelum terjun ke dalam mod sandbox. Campaign Megaquarium akan menerangkan mekanik dan tips-tips yang berguna secara mendalam untuk main Megaquarium.
Mod First Person View
Korang boleh berjalan-jalan di dalam taman tema korang sendiri dalam mod first person view dan lihat sendiri ikan-ikan berenang di dalam aquarium dengan zoom in semaksimum yang boleh.

Kesimpulannya – BOLEH BELII atau BOLEH BLAH?
Game Untuk Orang Yang Mencari Ketenangan.
Kali pertama main game ini, penulis berpendapat Megaquarium dicipta untuk memberi ketenangan kepada pemain. Dengan berlatarbelakangkan alunan muzik yang ceria, gameplay yang perlahan dan tiada penalti (cuma ikan aje yang mati) atau ‘Game Over’ jika pemain gagal mencapai objektif menyokong lagi andaian penulis. Jadi, Megaquarium adalah sesuai untuk gamers di luar sana yang ingin berehat dari bermain game kompetitif atau orang yang ingin menghilangkan stres setelah seharian bekerja.
U.I Yang Kemas.
Bagi penulis, sebuah game simulation perlu menekankan design HUD (Head-up Display) berbanding genre game yang lain dan Megaquarium cemerlang di dalam aspek ini. Megaquarium mengunakan ruang skrin dengan bijak untuk memaparkan informasi-informasi yang penting dan padat untuk para pemain semak sebelum membuat keputusan.
Tutorial Yang Bebas & Keluasan Taman Tema Yang Tiada Terhad.
Megaquarium mengetengahkan idea-idea yang bernas seperti 10 level campaign yang menerangkan mekanik dan strategi Megaquarium secara mendalam. Tidak seperti tipikal tutorial game yang biasa yang bosan, campaign Megaquarium memberi peluang para pemain bebas melakukan aktiviti-aktiviti yang lain dan akan mara ke stage yang seterusnya selepas objektif dapat diselesaikan.
Kurang Mencabar & End game content Yang repetitive dan membosankan.
Selepas 8-10 jam main Megaquarium, penulis sudah mula berasa jemu. Mungkin tidak mencabar, atau kurangnya end game content. Kita semua sedia maklum yang Megaquarium dibangunkan hanya dengan seorang pembangun sahaja. Walau bagaimanapun, Tim Wicksteed, berjanji akan membawa lebih banyak content dan mod yang mencabar untuk para peminat.
BOLEH BELI kalau korang main game untuk menghilangkan stres, memang pecinta ikan dan simulation game ala-ala Zoo Tycoon.
BOLEH BLAH kalau korang sukakan cabaran dan main game secara kompetitif
+ Simulation game yang beri ketenangan kepada pemain
+ campaign/tutorial yang tak membosankan & keluasan taman tema yang tiada had
– Kurang mencabar & end game content yang repetitif dan membosankan


Kisah Di Sebalik Bagaimana Idea Francais FIFA Ditolak EA Pada Tahun 1991

Boleh anda bayangkan bagaimana dunia gaming anda tanpa kehadiran francais FIFA?

Pernah atau tidak anda terfikir, bagaimana Electronic Arts, syarikat yang berpangkalan di Amerika Syarikat – iaitu sebuah negara di mana sukan bola sepak tidaklah terlalu popular, boleh tergerak hati untuk membangunkan sebuah video game bola sepak pada era 90-an?
Francais FIFA keluaran EA Sports merupakan siri video game bergenre sukan paling popular di dunia. Ia telah berkembang dan merentasi dari zaman ke zaman – bermula dengan Amiga, ke Game Boy hinggalah ke generasi konsol kini, PS4 dan Xbox One.
Terbaru, menurut satu artikel yang diterbitkan The Guardian, kini kita telah mengetahui sebuah kisah di mana idea francais FIFA ini pernah ditolak oleh EA semasa era 90-an.

“Pernah terdapat keraguan di US tentang masa depan bola sepak,” kata pengasas EA, Trip Hawkins. “Tiada siapa yang peduli.”
Menurut bekas eksekutif EA, Mark Lewis pula, FIFA telah lahir daripada kejayaan EA dalam membawakan John Madden Football (nama lama untuk francais Madden). Lewis pernah pergi ke London pada tahun 1991 untuk menubuhkan pejabat EA yang baru. Beliau mencadangkan untuk syarikat itu boleh mendapatkan keuntungan yang besar di Eropah dengan memberikan peluang kepada developer di Eropah membangunkan sebuah game bola sepak baru yang boleh bersaing dengan game bola sepak yang popular ketika itu, Sensible Soccer.
“Hampir semua ahli organisasi di US membangkang idea kami,” kata Lewis. “Mereka merasakan bola sepak adalah sukan yang terlalu merumitkan.”

Seperti kata orang, selepas itu, semuanya menjadi sejarah. FIFA menjadi francais sukan paling laku saban tahun. Sentiasa menjadi game bola sepak yang sentiasa unggul di persada jualan setiap kali siri baru dilancarkan.
Anda boleh baca artikel penuh The Guardian ini mengenai pelbagai kisah di sebalik francais FIFA ini di sini.

Dalam berita FIFA yang lain, Ahli Parlimen Rusia baru-baru ini telah mengusulkan untuk mengharamkan FIFA 17 di Rusia kerana ia dikatakan telah menyokong kempen LGBT.


Tournament: Call of Duty Asia Championship! Siapa Yakin Nak Wakil Malaysia?

Pada 24 Disember lepas, Playstation Asia dan ESL telah mengumumkan tournament Call of Duty Asia Championship! Korang kata korang hardcore CoD? Time to shine geng!

Pada 9 dan 10 Januari nanti, peringkat saringan akan diadakan secara online bagi gamers dari region Hong Kong, Taiwan, Korea dan South East Asia (Singapore, Malaysia, Thailand, Indonesia and Philippines).
Team yang berjaya melepasi peringkat saringan ini akan mewakili region masing-masing dan bertempur 4v4 menentang team dari region lain di pentas utama Playstation booth di Taipei Game Show 2016 pada bulan Februari nanti!

Hanya empat pasukan akan terpilih dari kesemua region untuk Championship Finals yang menjanjikan hadiah wang tunai terkumpul berjumlah USD 23,000! Adakah team korang akan berjaya mendapatkan spot itu nanti?
Paling best, kalau menang saringan peringkat regionals pon boleh dapat USD 2,000 sebagai hadiah! Amacam? Belum cuba, belum tahu geng!
Korang berminat? Apalagi, cepat-cepat daftar! Pendaftaran dibuka sehingga 8 Januari 2016 ini! Klik SINI dan lawati laman web utama tournament ini untuk mendapatkan maklumat penuh dan sign-up dengan team Call of Duty korang!


UFC 2: Kasi Gegar Console Dengan Kelainan?

Hola! Gamers, mungkin ini merupakan berita baik untuk peminat sukan ekstrem kerana EA telah mengeluarkan video trailer terbaru untuk game ini.
Sayangnya video trailer UFC 2- diberi tajuk ‘Vision’ ini tidak mempunyai selingan untuk gameplay tetapi hanya menunjukkan apa yang EA ingin lakukan pada sequel yang akan datang, apa fokus yang akan mereka berikan untuk menambah baik dan juga apa yang mereka perlukan untuk memperbaiki mutu francais game ini.
Walaupun begitu EA telah mengumumkan bahawa game ini akan menemui peminat mereka antara bulan Mac – Mei 2016. Selain itu EA juga berkata bahawa mereka akan menunjukkan lagi rakaman sedikit gameplay pada hari jumaat ini.
Apa-apa pun jom layan trailer UFC 2 – Vision:

ADIOS!


Hogwarts Legacy: Game Open-World RPG Dalam Universe Harry Potter Era 1800-an

Antara game baharu yang didedahkan semasa acara digital PS5 awal pagi tadi ialah Hogwarts Legacy — sebuah game berlatarbelakangkan universe Harry Potter.
Warner Bros. menggambarkan Hogwarts Legacy sebagai sebuah game bergenre open-world, single-player, aksi RPG, dalam dunia ahli sihir pada era 1800-an. Antara aktiviti yang bakal pemain lakukan dalam game ini ialah mengembangkan abiliti-abiliti magik dengan memahirkan jampi-jampi, mencipta posyen dan menjinakkan raksasa-raksasa hebat.
Game ini turut akan membawakan beberapa lokasi terkenal seperti Forbidden Forest dan Hogsmeade Village.
Tiada tarikh tepat diumumkan, namun mereka menyatakan yang Hogwarts Legacy akan dilancarkan pada tahun 2021 untuk PC, PS5, PS4, Xbox One, dan Xbox Series X/Series S
Jom layan trailer sinematik ini:


Ini Bonus Eksklusif Yang Pelanggan PlayStation Plus Dapat Dalam Call of Duty: Warzone

Bermula malam tadi, game battle royale percuma daripada Activision, Call of Duty: Warzone telahpun dilancarkan. Game ini tidak memerlukan langganan PlayStation Plus untuk bermain, tetapi kepada yang memiliki langganan itu, mereka akan dihadiahkan dengan sedikit bonus menarik.
Bonus yang digelar Combat Pack ini akan menghadiahkan pemain dengan item-item berikut:

Yegor Operator Skin ‘Trackstar’
Shotgun Blueprint untuk ‘Showstopper’
‘Skilltrack 56’ Watch
‘Covert Operation’ Calling Card
‘Shredded’ Weapon Charm,
60-minit Double XP Token.

Untuk dapatkan pek bonus ini, korang boleh klik pautan ini, atau cari saja di PlayStation Store dengan kata kunci ‘Combat Pack’.
Pek bonus Combat Pack ini hanya eksklusif kepada pelanggan PS Plus sehingga 1 Oktober 2020, kemudian ia akan diberikan kepada pemain lain.

Call of Duty: Warzone adalah game standalone free-to-play, bermakna, game ini adalah percuma untuk semua pemain, sama ada korang memiliki Call of Duty: Modern Warfare ataupun tidak — boleh dimainkan di PC, PS4 dan Xbox One.


Activision Sahkan Sokongan Controller Bagi CoD Mobile Sedang Diusahakan

Lagi elok main CoDM pakai controller dari main pakai mouse dan keyboard ye tak?

Dengan kejayaan pelancaran game Call of Duty Mobile di platform iOS dan Android yan mencapai 35 juta download, ramai peminat kecewa kerana game ini tidak hadir dengan sokongan controller seperti yang terlihat di dalam versi Beta game tersebut.

Bagaimanapun, Chris Plummer, VP Mobile Activision mengesahkan mereka telah menguji sokongan controller dan melihat kepada kemungkinan mewujudkan lobby berbeza khas bagi mereka yang menggunakan controller – sepertimana mereka mengasingkan pemain first-person dan third-person di dalam mode Battle Royale game tersebut.
Masih tiada berita tentang penggunaan mouse dan keyboard yang berleluasa di dalam mobile game tersebut. Pengguna mouse dan keyboard, korang masih selamat.


Remaja Bunuh Diri Kerana Ibu Bapa Tidak Belikan Smartphone Untuk Bermain PUBG Mobile

Ini dah jatuh tahap ketagihan ke macam mana ni?

Menurut laporan The New Indian Express, seorang remaja berumur 18 tahun di Mumbai, India maut apabila menggantung dirinya sehingga mati. Kejadian ini berlaku selepas remaja tersebut bertengkar dengan ibu bapanya kerana inginkan smartphone baru bernilai Rs. 37,000 (~RM2,111.56) untuk memainkan PUBG Mobile.

Kedua-dua ibu bapanya bagaimanapun tidak mempedulikan permintaannya itu, melainkan smartphone tersebut bernilai kurang daripada Rs. 20,000 (~RM1,141.38). Remaja itu kemudiannya ditemui mati tergantung di kipas siling di dapur rumahnya.

Di India, mula terdapat gerakan mengharamkan game PUBG ini di kalangan pelajar kerana ianya disifatkan sebagai menyebabkan ‘ketagihan’ dan menyebabkan keputusan peperiksaan pelajar merosot.
Nasihat kitorang, tak perlulah diikutkan sangat kehendak nafsu tu.
Smartphone ala-ala pun boleh mainkan PUBG Mobile ini sekiranya diturunkan kualiti grafik. Dan jangan pula bermain sampai tahap ketagihan melampau sebegini – buruk nama gamer-gamer lain yang gaming dengan penuh tanggungjawab dan berhemah.


Mark Hamill Pernah Menyatakan Minat Untuk Mainkan Watak Vesemir Dalam The Witcher Netflix

Mark Hamill, insan yang paling dikenali sebagai Luke Skywalker dalam filem-filem Star Wars, sebenarnya pernah berminat untuk mainkan watak Vesemir dalam The Witcher di Netflix.
Jauh sebelum The Witcher mula ditayangkan di Netflix, atau lebih tepatnya pada Mac 2018, penerbit siri tv itu, Lauren S. Hissrich telah membuat satu thread di Twitter, membincangkan beberapa watak yang akan dihidupkan dalam siri itu.
Apabila tiba watak Vesemir, ada peminat yang mencadangkan ia sesuai dimainkan oleh Mark Hamill, sambil memetik sendiri akaun Twitter Mark Hamill. Apa yang menarik ialah Mark telah membalas tweet tersebut dengan mengatakan, “Saya tidak tahu-menahu tentang apakah ini tapi saya setuju ia boleh/patut dimainkan oleh saya.”

I have no idea what this is or what it's about but agree it could/should be played by me. 👍
— Mark Hamill (@HamillHimself) March 6, 2018
Cadangan ini timbul kerana sifat Vesemir itu sendiri yang banyak persamaan dengan Luke Skywalker — memiliki sifat kebapaan, bijak, cergas, kepurbaan, penyimpan kepada rahsia-rahsia besar Witcher.
Tweet ini dinaikkan semula oleh seorang pengguna di Reddit, dalam kehangatan The Witcher yang sedang ditayangkan di Netflix. Satu tweet yang dibalas pada tahun lalu mungkin boleh kita katakan sebagai dah basi, tapi ia sesuatu yang menarik untuk kita fikir-fikirkan.
https://www.reddit.com/r/witcher/comments/eek9hx/now_the_show_is_off_to_such_a_great_start_can_we/?utm_source=share&utm_medium=web2x
Pada ketika ini, walaupun sudah mengumumkan musim keduanya, pihak Netflix masih lagi belum mengumumkan siapakah yang bakal menghidupkan watak Vesemir dalam The Witcher. Para peminat semestinya sudah tidak sabar kerana (tanpa spoiler) Vesemir bakal memainkan peranan yang penting dalam musim kedua kelak.
Korang setuju sekiranya Mark Hamill menjadi pelakon kepada watak Vesemir? Atau korang ada cadangan yang lebih baik?
Korang boleh baca reviu JomGaming untuk musim pertama The Witcher untuk Netflix di sini.


Saksikan Gameplay Pertama Horizon Forbidden West – Bersedia Untuk Dikagumkan Dengan Keupayaan PS5

Seperti dijanjikan, Sony dan Guerrilla Games telah memperlihatkan gameplay pertama untuk Horizon Forbidden West dalam State of Play yang berlangsung awal pagi tadi.
Seperti dijangka, sekuel kepada Horizon Zero Dawn telah membuatkan ramai pemain sudah tidak sabar menantikannya melalui gameplay yang cukup mengagumkan ini.
Lebih 14 minit gameplay tanpa gangguan telah dikongsikan, memaparkan bermacam pembaharuan yang dibawakan. Lokasi tepi pantai tropika, mekanisme berenang, kehadiran hidupan-hidupan laut sebesar bujang senang, beberapa haiwan darat baharu seperti mammoth, keupayaan musuh menunggang machine dan banyak lagi.
Kemudian, 5 minit terakhir membawakan Pengarah, Mathijs de Jonge, dan Pengarah Naratif, Ben McCaw menerangkan apakah ciri-ciri baharu yang diperlihatkan dalam gameplay tersebut.
Paling menarik dalam video gameplay ini adalah gajet baharu yang boleh membuatkan Aloy bergerak seakan Spider-Man, serta teknologi hologram seperti glider dalam The Legend of Zelda: Breath of the Wild.
Tentunya, melalui keupayaan PS5, grafik yang disajikan cukup memukau. Jom layan:

Horizon Forbidden West akan dilancarkan untuk PS5 dan PS4, namun buat masa ini, Guerrilla masih belum mengumumkan tarikh pelancarannya.


Saksikan Montaj Pembukaan Cyberpunk: Edgerunners – Mula Tayang Di Netflix Pada September 2022

Netflix telah berkongsikan montaj pembukaan siri anime Cyberpunk: Edgerunners.
Siri anime 10 episod hasil kerjasama bersama CD Projekt Red dan Studio Trigger ini akan mula ditayangkan di Netflix pada September 2022.


Demam Keanu Reeves Berterusan, Mainkan Pula Beliau Dalam Metal Gear Solid V

Apa yang lebih gempak untuk kita gunakan dalam Metal Gear Solid V selain Snake? Ya, semestinya kita bermain sebagai Keanu Reeves!
Selepas keluarnya John Wick 3 serta penampilan mengejut beliau dalam Cyberpunk 2077, demam Keanu Reeves pada tahun ini semakin berterusan. Kini ada satu mod di versi PC dalam Metal Gear Solid V yang menukarkan watak Snake ke Keanu Reeves.
Mod ini dicipta oleh JinMar dan korang boleh dapatkannya di sini.


SIE Worldwide Studios Malaysia Sedang Membuka Jawatan Kosong Sebagai Pembangun Game

Pada November 2019, Sony telah mengumumkan penubuhan studio globalnya yang pertama di Asia Tenggara, iaitu di Malaysia, dan pada minggu lalu Hasnul Hadi Samsudin telah dilantik sebagai Ketua SIE Worldwide Studios Malaysia.
Terkini, dalam satu tweet, Hasnul telah mengumumkan bahawa SIE Worldwide Studios Malaysia sedang dalam proses permulaan dan sedang mencari mereka yang berminat untuk menyertai pasukannya sebagai pembangun video game di bawah PlayStation.
Hasnul turut mengingatkan bahawa bekerja di studio ini bermakna akan turut bekerjasama dengan studio-studio terkemuka Sony seperti Guerrilla Games, Naughty Dog, Bend Studio, Santa Monica, Media Molecule, Sucker Punch, Japan Studio dan banyak lagi.
Berikut ialah senarai jawatan yang mereka sedang buka, yang mana korang boleh memohonnya di pautan ini:
Senior Animators/AnimatorsSenior Character Artist/Character ArtistsSenior Environment Artist/Environment ArtistsSenior Technical Artists/Technical ArtistsPipeline EngineerProject Manager/Associate Project Manager

Hey everyone! SIE WWS Malaysia Studio (@PlayStation) is in the process of setting up and we are also looking for good people! Artists, Animators, Production Managers and more!Come check out the opportunities! (Kuala Lumpur ones!) #PlayHasNoLimits https://t.co/oS8pscEkFX— HasnulHadi🇲🇾💙 (@mistahasnul) October 16, 2020


Trailer Terbaru Kingdom Hearts 3 Dipamerkan Ketika Kingdom Hearts Orchestra di Los Angeles!

Apabila fans Kingdom Hearts (KH) sedang asyik melayan lagu-lagu orkestra KH World Tour di Los Angeles, mereka menjadi orang pertama untuk menyaksikan trailer terbaru Kingdom Hearts 3 yang sepanjang 2 minit!

Kali ini kita dapat melihat pelbagai aksi baru dari Sora, Goofy serta Donald Duck. Sekurang-kurangnya sekarang kita dapat lihat bagaimana rupa Olympus di dalam KH3 ini. Mesti tak dilupakan komplotan geng jahat seperti Maleficent, Pete dan Hades sedang berbincang tentang pelan-pelan kejahatan mereka untuk menakluki seluruh dunia.
Square Enix akan menunjukkan sebuah lagi trailer KH3 di Disney D23 Expo pada Julai 15 nanti di mana ia juga akan mengumumkan dunia yang baru. Namun, tarikh keluaran game ini tetap belum di umumkan.
Haih, kalaulah KH3 akan ditunjukkan di E3 lagi sekali tahun ini, dah masuk kali ke 5 dah kita tengok dan tunggu je. Square Enix juga pernah berkata KH3 kemungkinan tidak akan keluar di dalam masa jangka terdekat ini. Tak sabar la pulak nak dengar pengumuman dari Square Enix!


Ke Tepi Netflix, ‘Jom, No Man’s Sky & Chill’ Sambil Layan Livestream Daripada Developer!

Pengasas Hello Games, studio yang menghasilkan No Man’s Sky berkata, “No Man’s Sky bukanlah game yang korang bayangkan,” – ia sepatutnya “sangat sangat chill.”

Sejak pengumumannya, No Man’s Sky mendapat perhatian ramai gamers. Kitorang pun sempat berkongsi beberapa artikel seperti Collector’s Edition, siri video how-to perang angkasa, sistem trading, dan juga definisi online gameplay dalam No Man’s Sky.
Bagaimanapun, pengasas Hello Games, Sean Murray risau akan tanggapan gamers terhadap game yang dibangunkan studio beliau ini. Beliau berkata ramai gamers beranggapan No Man’s Sky adalah game yang boleh dimainkan bersama rakan-rakan gamers online.

The chances of two players ever crossing paths in a universe this large is pretty much zero.
— Sean Murray (@NoMansSky) August 8, 2016

Like right now watching people naming stuff, in our beautiful universe, on our server
Journalists ¯_(シ)_/¯ pic.twitter.com/rbZm4yeX8o
— Sean Murray (@NoMansSky) August 8, 2016
Tambah beliau lagi, No Man’s Sky adalah game yang sangat ‘niche’ dan ‘sangat, sangat chill’. “Ianya bukan game multiplayer, aspek online hanya bagi mewujudkan easter egg” sesama kawan-kawan online korang – dan bukannya pengalaman co-op mahupun PvP.
“No Man’s Sky mungkin bukan untuk semua gamers. Saya menjangkakan ia akan mewujudkan gamers yang sama ada suka atau benci game ini. Apa-apa pun, saya tak sabar untuk korang semua mencuba game ini nanti,” kata Sean Murray lagi.

Bagi menunjukkan kepada gamers apakah yang ditawarkan game No Man’s Sky ini, Hello Games telah mengadakan sesi livestream mereka bermain game tersebut malam tadi. Korang boleh tengok gameplay dan apa yang ditawarkan sebelum bercadang untuk membeli game ini nanti.
No Man’s Sky sudah berada di pasaran bagi platform PlayStation 4 dan 12 Ogos bagi platform PC.


Segarkan Ingatan Korang Dengan Video Kenangan Trilogi Uncharted Ini!

Tepat sebulan dari tarikh hari ini, kita bakal merasai episod keempat dan terakhir siri Uncharted. Sudahkah korang bersedia?!

Sebagai peminat kipas-susah-mati siri Uncharted, pastinya korang mengingati setiap detik dan babak yang telah korang lalui dalam perjalanan sebagai pencari harta karun yang kacak, Nathan Drake. Tetapi tidak semua pemain di luar sana yang memainkan kesemua siri Uncharted. Dan sekiranya bermain kesemuanya pun, tidak ramai yang mempunyai ingatan yang kuat.
Jadi, YouTuber PythonSelkanHD telah menyunting sebuah video yang mengumpulkan kesemua detik-detik dan babak-babak ikonik dalam trilogi Uncharted dan boleh dijadikan sebagai “ulangkaji” kepada semua pemain.
Apa yang membuat video ini menarik adalah ia disunting dengan gaya seperti sebuah recap dalam sesebuah siri TV.
Jadi, apa yang korang tunggu lagi? Jom layan trailer 9 minit yang sungguh mendebarkan ini! (video di atas)


Rasmi: Death Stranding Akan Dilancarkan Ke PC Game Pass, Saksikan Trailer Ada Logo Sony

Ura-ura tentang pelancaran Death Stranding ke PC Game Pass nampaknya telah disahkan secara rasmi.
Microsoft telah mengesahkan melalui satu trailer bahawa Death Stranding akan dilancarkan ke dalam langganan PC Game Pass pada 23 Ogos ini.
Tentunya, pelancaran ini hanya untuk PC Game Pass, dan tiada untuk Xbox Game Pass.
Apa yang menarik (dan terasa janggal), trailer ini dengan jelas memperlihatkan logo Sony Interactive Entertaiment. Pelancaran ini bakal menjadi satu lagi langkah untuk memecahkan tembok eksklusif antara Sony dan Microsoft.

special delivery pic.twitter.com/GRTxRbDPEu— PC Game Pass (@XboxGamePassPC) August 19, 2022

Sebelum ini, Death Stranding merupakan game eksklusif untuk PlayStation hasil kerjasama antara Sony dan Kojima Productions. Bagi yang tidak tahu, Kojima Productions bukanlah sebuah studio yang berada di bawah PlayStation Studios.
Sebab itulah Kojima Productions bebas menjalin kerjasama dengan Microsoft dan Xbox untuk membangunkan sebuah game baharu. Studio itu kemudian meredakan keadaan dengan menegaskan yang mereka masih mempunyai hubungan yang baik dengan Sony dan PlayStation.
JomBaca: Death Stranding Director’s Cut: Boleh Beli or Boleh Blah!?


Kill Strain, Free-To-Play PvP Akan Tiba Bulan Hadapan Untuk PlayStation 4

Bersedialah untuk membawa kemusnahan dalam team-based twin-stick shooter free-to-play terbitan Sony ini!

Kill Strain adalah sebuah game multiplayer yang fokus kepada PvP dan memerlukan kerjasama berpasukan. Seramai 6 pemain akan berentap dan dibahagikan kepada 2 pasukan. 4 akan dimasukkan kepada pasukan manusia dan 2 lagi akan dimasukkan dalam pasukan mutants.
Perlawanan dalam Kill Strain akan berakhir apabila semua manusia bertukar menjadi mutant; base musnah (Manusia atau Mutant); atau pun masa tamat.
Kill Strain boleh didapati mulai 12 Julai untuk ahli PlayStation Plus dan 19 Julai untuk semua pemilik PlayStation 4. Bagi mereka yang ingin mencuba game ini dalam beta, boleh daftarkan diri di sini.
Sumber dari PlayStation Blog.


Rockstar Masih Ada Banyak Kandungan Dirancang Untuk GTA 5 Online

Walaupun Rockstar kini sedang memperkemas segala aspek yang ada dalam Red Dead Redemption 2 untuk PC, itu tidak menghalang mereka untuk terus memikirkan tentang satu lagi game yang menjana pendapatan yang cukup menguntungkan.
Bercakap kepada PCGamer, ketua bersama Rockstar North, Rob Nelson, memberitahu bahawa lebih banyak kandungan bakal tiba untuk bahagian online multiplayer dalam Grand Theft Auto 5.
“Pemain sepatutnya merasa yakin bahawa terdapat banyak lagi idea yang bakal tiba,” kata Nelson. “Enam tahun sudah berlalu dan kami baru sahaja mencatat rekod bilangan pemain dan kami sangat berterima kasih kepada semua yang sentiasa bersama kami selama ini.”
Beliau tidaklah menyatakan secara spesifik apakah kandungan yang bakal ditampilkan, namun apa yang beliau boleh katakan: “Kami akan cuba untuk mempersiap perancangan secara kasar sepanjang setahun, tapi kami mahu fleksibiliti untuk merespon kepada sebarang perubahan.”
Kenyataan ini mungkin membuat para peminat berbeza reaksi. Ada yang gembira kerana game kegemaran mereka, GTA Online akan terus mendapat sokongan dan kandungan baru daripada Rockstar.
Walau bagaimanapun, ada juga yang mahukan Rockstar mengeluarkan game GTA yang seterusnya. Sekiranya mereka masih lagi memberikan kandungan baru untuk GTA 5, bermakna mereka belum bersedia untuk memindahkan sepenuhnya tenaga kerja mereka untuk sebuah game baru.
Apa pandangan korang pula? Lebih baik memfokuskan kepada GTA 5 atau sudah tiba masanya sebuah game GTA yang baru dibangunkan?


Saiz Muat-Turun Dan Senarai Trofi Bagi Tekken 7 Telah Diumumkan!

Takut nanti dah beli game, takde ruang di hardisk pula. Hahaha!

Bandai telah berkongsi saiz muat-turun bagi fighting terbaru mereka iaitu Tekken 7 dan ianya hanya memerlukan ruang sebanyak 41.61GB sahaja. Ini dapat dilihat melalui halaman PlayStation Store Tekken 7 untuk PlayStation 4 dan dijangkakan saiz muat-turun bagi PC dan Xbox One tidaklah jauh tersasar dari nilai ini.
Senarai bagi trophy juga telah didedahkan oleh Exophase, kami dapati ianya tidaklah terlalu sukar atau terlalu mudah untuk mendapatkan trophy platinum untuk Tekken 7.
Berikut adalah senarai trophy Tekken 7, harus diingatkan bahawa sebahagian daripada trophy ini mungkin terdapat sedikit spoiler.
Platinum

I’ll Get Everything Back! – Acquired all trophies.

Gold

It’s Time For You To Meet Your End! – Watched the epilogue of the main story.
I’ve Finally Found You! – Obtained 50 treasure boxes.
Hot-Blooded Fighter – Got promoted to Warrior.

Silver

Wow, I’m Pretty Strong! – Won three special matches in Treasure Battle.
Let’s Do This – Finished Chapter 1 of the main story.
I Can’t Accept This Fate – Finished Chapter 13 of the main story.
Lightning Of Fate – Finished 10 Character Episode stories.
No Pain, No Gain – Dealt 50,000 damage in Practice mode.
Overdrive! – Dealt 10 Rage Drives. (Excluding offline VS Battle)
We Settle This Now! – Dealt 20 Rage Arts. (Excluding offline VS Battle)
Stun Gun! – Snatched victory from the jaws of defeat 5 times with Rage Art. (Excluding offline VS Battle)
Roar! (Nice Moves!) – Got promoted to Brawler.
Anger Of The Beast – Dealt an overall total of 1,000 damage while in rage mode. (Excluding offline VS Battle)
Going Somewhere? – Reached the bottom floor of the Forgotten Realm stage. (Excluding offline VS Battle)
Excellent – Obtained an overall total of 10,000,000G.
Master Of Iron Fist – Finished the Special Chapter of the main story.

Bronze

Yeah! I Did It! – Won a ranked match online.
Not Bad – Won a player match online.
Okay! I’m Ready! – Won a battle in online tournament.
Come And Get Some, I Dare You! – Fought ten online battles.
Instant Annihilation – Won three times consecutively in Treasure Battle.
You Think You’re Tougher Than Me? – Finished the prologue of the main story.
You Challenge Me?! – Finished Chapter 8 of the main story.
I Demand To Know The Truth! – Finished three Character Episode stories.
Cool! – Obtained 20 treasure boxes.
The Prosperous Inevitably Decline – Beat Akuma in an Arcade Battle or a Special Match in Treasure Battle.
Fear My Wrath – Beat Devil Kazumi in an Arcade Battle or a Special Match in Treasure Battle.
Don’t Take It Personally – Achieved a perfect victory. (Excluding offline VS Battle)
You Fought Well – Achieved a great victory. (Excluding offline VS Battle)
There’s Nowhere To Run. Give Up! – Dealt 10 homing attacks. (Excluding offline VS Battle)
I’ll Kick Your Butt To Hell And Back – Dealt 70+ damage in an air combo. (Excluding offline VS Battle)
Just Relax, You Can Do It – Performed three 10 hit combos. (Excluding offline VS Battle)
Elegance At Its Purest – Triggered 10 screws. (Excluding offline VS Battle)
Power Is Everything! – Dealt 10 power crushes. (Excluding offline VS Battle)
This Should Be Fun – Got promoted to 1st dan.
Your Technique Is Impressive – Got promoted to Initiate.
Sturdy And Indestructible – Blocked 5 Rage Arts. (Excluding offline VS Battle)
Don’t Hold Anything Back – Defeated 20 opponents of a higher rank.
Destructive Drive – Performed a floor-breaking move. (Excluding offline VS Battle)
Crushing Impact! – Performed a balcony-breaking move. (Excluding offline VS Battle)
Please Don’t Tell My Father – Reached the deepest part of the Jungle Outpost stage. (Excluding offline VS Battle)
It’s Just Business – Obtained an overall total of 5,000,000G.

Tekken 7 akan mula dipasarkan mulai 2 Jun untuk PC, PS4 dan Xbox One.


Kayak VR: Mirage: Game VR Yang Nampak Cantik Dan Menarik


PlayerUnknown’s Battlegrounds Versi Xbox One X Akan Mensasarkan 60FPS

Brendan Greene dan pasukannya di Bluehole Studio sedang berusaha untuk memerah keluar dengan sebanyak mungkin kuasa yang ada pada Xbox One X.

Pada bulan Julai yang lalu, apabila diberitahu bahawa PlayerUnknown’s Battlegrounds akan hadir ke Xbox One, mereka mengatakan bahawa game itu sudah digerakkan pada 30-40FPS pada Xbox One X malah juga mengatakan yang ia mampu menyokong sepenuhnya server yang dipopulasi oleh 100 orang.
Sekarang, Greene telah berkata bahawa pasukannya akan meningkatkan FPS ke 60FPS pada versi Xbox One X. Dan mereka juga akan mensasarkannya pada Xbox One, walaupun ianya agak mustahil.
“Semestinya di Xbox One X, 60FPS. Untuk Xbox One, kami tidak pasti. Kami mungkin perlu menghadkannya pada 30FPS, mungkin, tapi kali terakhir kami melihatnya, ia bergerak pada takat 30 ke 40FPS. Kami sentiasa meningkatkannya, untuk mensasarkan 60FPS.”
Sementara Greene pasti yang ia boleh dilakukan, beliau juga mengakui bahawa frame rate tidak begitu penting untuk game ini seperti yang dilakukan oleh game menembak yang lain. “Tidak seperti game menembak yang lebih laju, frame rate tidak begitu penting.”

PUBG akan hadir ke Xbox One pada 12 Disember dan ia akan dikeluarkan dalam bentuk fizikal dan digital. Memandangkan game ini berada dalam Game Preview Program, ia akan diubah dan juga dipertingkatkan dari semasa ke semasa.
JomBaca: Tencent Mengumumkan Versi Mobile PlayerUnknown’s Battlegrounds Akan Hadir Ke China


Razer Telah Ambil Alih Syarikat Audio Terkemuka, THX

Syarikat audio terkemuka yang telah diasaskan oleh George Lucas pada 1983, THX kini telah diambil alih oleh Razer, pereka barangan-barangan gaming dan laptop.

Dalam kenyataan yang dikeluarkan, Razer mengatakan mereka akan mengekalkan segala pengurusan dan pekerja THX serta membenarkan mereka menjalankan operasi secara bebas dan memutuskan segala keputusan mereka sendiri.
“Pembelian ini akan membenarkan kami untuk mempertingkatkan kepimpinan Razer dalam gaming dan meluaskan jenama ini ke ruang hiburan yang lebih besar, dalam masa yang sama menguatkan lagi THX untuk membangun ke kuasa yang lebih global, secara bebas,” kata pengasas bersama dan CEO Razer, Min-Liang Tan.

“Fokus kami sentiasa untuk memastikan semua boleh merasai hiburan yang berkualiti tinggi, tidak mengira pemilihan medium yang mereka pilih. Bersama Razer, kami kini mampu terus untuk menguatkan lagi perkara asas perniagaan kami, dalam masa yang sama memberikan kecemerlangan kepada pelanggan kami,” kata CEO THX, Ty Ahmad-Taylor.


Cyberpunk 2077: CDPR Jelaskan Bagaimana Pandangan First-Person Akan Membantu Penyampaian Cerita

Cyberpunk 2077 sememangnya salah satu game AAA yang paling dinantikan pada saat ini. Namun, keputusan CD Projekt Red yang didedahkan beberapa hari lalu untuk membawakan pandangan first-person sepenuhnya dalam game ini mengundang ketidakselesaan sesetengah peminat.
Maka, Ketua Komuniti Global syarikat tersebut, Marcin Momot telah mengeluarkan satu rantaian tweet yang menjelaskan bagaimana pandangan first-person akan membantu dalam penyampaian cerita dalam Cyberpunk 2077. Kata beliau:
“Mencapai pengalaman penuh dalam pandangan first-person adalah sangat penting dan keputusan yang dibuat oleh pasukan kami untuk membawakan 100% first-person dalam Cyberpunk 2077 adalah sesuatu yang akan memberikan kebaikan yang banyak dari sudut gameplay dan perspektif penyampaian cerita.”
https://twitter.com/Marcin360/status/1168488553732616194?s=20
Dalam tweet seterusnya, Momot turut mendedahkan beberapa bahagian dalam game yang akan memperlihatkan karakter (bentuk badan dan pakaian), antaranya — skrin inventori, babak memandu, ketika melihat cermin, dan kadang-kala dalam beberapa cutscenes.
https://twitter.com/Marcin360/status/1168488555469049856?s=20
Jadi, apa pandangan korang? Masih lagi tidak berpuas hati dengan keputusan CD Projekt Red ini?
Cyberpunk 2077 akan dilancarkan pada 16 April 2020 untuk PC, PS4, Xbox One dan Stadia.


Microsoft Dakwa Sony Bayar Beberapa Pembangun Untuk Halang Masuk Xbox Game Pass

Microsoft telah mendakwa bahawa Sony telah membayar beberapa pembangun game untuk menghalang game mereka dimasukkan ke dalam langganan Xbox Game Pass.
Perkara ini didedahkan Microsoft dalam dokumen yang dihantarkan kepada autoriti Brazil yang meminta Microsoft menjawab beberapa persoalan mengenai pengambil-alihan Activision Blizzard, lapor VGC.
Microsoft mengatakan Sony secara aktifnya cuba untuk merencatkan perkembangan Game Pass dengan menghalang pelbagai kandungan daripada ditampilkan ke dalam langganan itu.
Kenyataan Microsoft ini merupakan respon kepada dakwaan Sony yang mengatakan dengan pemilikan Call of Duty oleh Microsoft, ia merupakan satu tindakan anti-persaingan. Sony berkata dengan langkah ini, para pemain akan terpengaruh untuk bertukar ke Xbox kerana Call of Duty adalah francais yang terlalu besar yang tiada saingan.
Selain Game Pass, Microsoft turut mendakwa Sony juga membayar sesetengah pembangun untuk menghalang game mereka dimasukkan ke dalam servis langganan lain, tanpa menyebut secara spesifik apakah servis tersebut.


Selepas Dikritik Teruk, EA Ubah Sistem Unlock Star Wars Battlefront II Secara Drastik, Kurangkan Kredit Sebanyak 75%

Belum pun dilancarkan sepenuhnya, macam-macam sudah diubah dalam game ini.

Semalam, kami telah melaporkan bahawa ramai pemain yang mendapat akses awal kepada Star Wars Battlefront II telah meluahkan rasa kecewa mereka terhadap sistem unlock dalam game ini. Ia tidak masuk akal apabila memerlukan masa yang terlalu lama untuk mendapatkan satu-satu Hero seperti Darth Vader ataupun Luke Skywalker.
Ia turut dilaporkan bahawa respon EA kepada luahan hati tersebut telah mendapat downvote yang paling tinggi dalam sejarah Reddit, iaitu semasa artikel ini ditulis, ia telah mencecah lebih 600,000 downvote.
Terbaru, nampaknya EA telah melakukan satu perubahan yang agak pantas dan drastik kepada apa yang telah menjadi tular sejak 2, 3 hari ini. EA, melalui penerbit eksekutif di DICE, John Wasilczyk, telah mengeluarkan satu kenyataan rasmi di laman web rasminya, menyatakan perubahan-perubahan yang dilakukan itu.
Mereka akan mengubah kredit yang diperlukan untuk meng-unlock Hero sebanyak 75 peratus. Sebagai contoh, kalau dulu pemain memerlukan 60,000 kredit untuk meng-unlock Darth Vader atau Luke Skywalker, tetapi kini ia hanya memerlukan 15,000 kredit dalam-game.
Emperor Palpatine, Chewbacca, dan Leia Organa pula kini memerlukan 10,000 kredit, serta Iden memerlukan 5,000 kredit. Kata beliau, ia merupakan satu perubahan yang besar, tetapi boleh dibawakan ke dalam game dengan pantas, dan perubahan ini akan ditampilkan ke dalam game ini pada hari ini.
Wasilczyk turut menyatakan bahawa mereka sentiasa mendengar apa sahaja maklum balas yang diberikan oleh para pemain, sama ada yang mereka sukakan ataupun tidak. Korang boleh baca kenyataan penuh EA dan DICE mengenai isu ini di sini.

Star Wars Battlefront II akan dilancarkan sepenuhnya pada 17 November 2017 di PC, PS4 dan Xbox One.
JomBaca: EA Bawakan Kandungan Dari Star Wars Battlefront II Ke Dalam FIFA 18 Dan Battlefield 1


Saksikan Trailer Baru Apex Legends: Fight Or Fright – King’s Canyon Waktu Malam & Kostum Halloween

Respawn Entertainment telah mengeluarkan sebuah trailer untuk acara waktu terhad pertama untuk Season 3: Meltdown dalam Apex Legends.
Digelar Fight Or Fright, mode waktu terhad ini merupakan solo queue yang membawakan kembali map King’s Canyon, tetapi kali ini berbeza kerana berlangsung pada waktu malam yang dipenuhi dengan keseraman.
Apa yang menarik tentang mode ini ialah para pemain akan berentap untuk menjadi 10 pemain terakhir.  Apabila tinggal 10 pemain sahaja, mereka tidak lagi perlu bertempur kerana mereka perlu bekerjasama bagi menghadpi zombi — seterusnya sama-sama membantu untuk lari menyelamatkan diri menaiki dropship. Para pemain yang tewas awal terlebih dahulu pula akan bertukar menjadi zombi bagi menghalang 10 pemain itu tadi daripada berjaya menyelamatkan diri.
Acara ini dikeluarkan bersempena dengan perayaan Halloween, maka, beberapa kostum/skin bertemakan Halloween juga telah diperlihatkan dalam trailer ini.
Jom layan:

Fight Or Fright akan boleh dimainkan dalam Apex Legends dari 15 Oktober hingga 5 November.


Acer Umumkan 2 Gaming Monitor Baru – Predator XB2 Yang Memiliki Refresh Rate Sangat Laju

Acer mengembangkan lagi produk mereka dalam dunia gaming dengan mengumumkan 2 gaming monitor terbaru – kedua-duanya dalam siri Predator XB2.

Predator XB252Q dan Predator XB272 telah diperkenalkan, dengan kedua-duanya mempunyai refresh rate yang cukup laju, iaitu 240Hz serta 1ms response time. Ia bakal menyajikan aksi pergerakan yang pantas dan transitions yang dramatik untuk pengalaman gaming yang realistik.
Kedua-dua gaming monitor ini akan dilengkapi dengan teknologi NVIDIA G-Sync dan NVIDIA ULMB untuk gameplay yang paling lancar pernah dirasai.
Dari segi spesifikasinya, Predator XB252Q dan Predator XB272 tidak mempunyai banyak perbezaan. Di bawah akan dinyatakan apakah perbezaan dan persamaan yang dimiliki oleh kedua-dua gaming monitor ini.

Predator XB252Q

Skrin: 24.5″, 1920 x 1080 resolusi
Active Display Area: 544 x 303 mm
Tilt: -5° to 21°

Predator XB272

Skrin: 27″, 1920 x 1080 resolusi
Active Display Area: 598 x 336 mm
Tilt: -5° to 20°

Spesifikasi Predator XB252Q dan Predator XB272

Panel: TN
Sync Technology: G-SYNC
Refresh Rate: 240 Hz (via Display Port)
Response Time: 1 ms (G to G)
Contrast Ratio (ACM): (Native) 1,000 : 1
Brightness: 400 cd/m2
Viewing Angle: 170° (H), 170° (V)
Colours: 1.67 million
Speakers: 2W x 2
Colours Gamut: 72% NTSC
Height Adjustment: 115 mm
Input Signal:
-HDMI DisplayPort (1.2)
-USB Hub 3.0 x 4 (1up 4down)
-Audio out

Predator XB252Q akan berharga RM2,399, manakala Predator XB272 akan berharga RM2,599. Kedua-duanya akan mula berada di pasaran Malaysia pada pertengahan bulan Mei 2017 di beberapa penjual Acer terpilih yang sah di seluruh negara.
Anda boleh dapatkan maklumat lanjut di Facebook Acer Malaysia.


Bilangan Pemain Battlefield 2042 Di Steam Turun Ke Bawah 1,000 Pemain

Untuk sebuah francais game sebesar ini, yang baru sahaja berusia lima bulan, bilangan pemain ini tentunya sukar untuk dipercayai. Tetapi itulah hakikatnya.
Bilangan pemain Battlefield 2042 di platform Steam telah mencatatkan penurunan sehingga ke bawah 1,000 pemain buat pertama kalinya sejak dilancarkan pada November 2021.
Seperti yang tercatat di Steamcharts, pada 11 April 2022, jam3 petang (waktu Malaysia), terdapat hanya 976 orang pemain yang bermain Battlefield 2042. Sejam kemudian, ia mula meningkat kepada 996 pemain, dan sejam lagi mula kembali melebihi 1,000 pemain.

Ya, Steam bukan sahaja satu-satunya platform yang boleh memainkan Battlefield 2042. Terdapat lagi platform PC lain seperti Epic Games Store dan Origin, serta platform konsol PlayStation dan Xbox. Namun, sebagai platform terbesar di PC, sudah mula menurun sehingga bawah 1,000 pemain di Steam, sememangnya sesuatu yang menyedihkan.
Baru-baru ini, terdapat laporan yang mengatakan Battlefield seterusnya sudah berada dalam pembangunan, dan DICE sudah menerima “beberapa pengajaran berharga” setelah pelancaran Battlefield 2042 yang mendapat kritikan yang cukup teruk daripada para peminat.
Dalam review Boleh Beli or Boleh Blah!?, kami mengatakan:
“Apa yang boleh kami rumuskan: Battlefield 2042 merupakan sebuah game yang terlalu dilumuri lumpur kotor yang menyembunyikan permata yang tersembunyi di sebaliknya. Keseronokan kami ketika bermain sedikit dicacatkan dengan pengalaman game yang terasa seperti tidak siap. Ataupun mungkin lari dari tujuan asal.”


Pewdiepie Umumkan Akan Bercuti Daripada Youtube 2020 Nanti

Dah penat sangat katanya… Korang-korang yang buat content, jaga diri baik-baik ye.

Pewdiepie (aka Felix Kjellberg), salah seorang bintang Youtube khabarnya akan mengambil cuti panjang dari menghasilkan sebarang kandungan di laman tersebut.

Di dalam video di atas, Pewds telah mengkritik polisi harassment Youtube yang khabarnya akan melindungi semua pengguna dan creator Youtube daripada serangan dan gangguan peribadi serta kandungan yang berbaur toksik atau menggalakkan komen toksik.
Pewdiepie berpendapat ekosistem Youtube tidak patut dipantau seketat yang Youtube mahukan kerana platform tersebut dan creators yang ada di dalamnya beroperasi berdasarkan kebebasan bersuara mengikut kreativiti dan modus operandi masing-masing.
Ekosistem Youtube  ini juga secara sendirinya memantau etika good/bad kandungan yang dihasilkan creators. Pewdiepie telah membariskan beberapa contoh video yang telah melanggar polisi Youtube selama ini, dan bagaimana komuniti creators Youtube sendiri mengecam dan “menghukum” kandungan/creator tersebut – bukan Youtube sendiri.
Pewdiepie bagaimanapun memuji niat Youtube, bagaimanapun beliau inginkan hak creators untuk bebas bersuara lebih dilindungi dan lebih spesifik – bukannya memukul rata semua video berunsur satira sebagai bersifat serangan.
Di penghujung video ini, Pewdiepie mengumumkan beliau ingin bercuti daripada Youtube pada 2020 nanti. Beliau berkata, pengumuman selanjutnya akan diberitahu kelak, dan menyifatkan keputusan ini didorong rasa ‘penat’ dan ingin memikirkan tentang perkara lain selain Youtube “buat kali pertama dalam 10 tahun ini”.
Polisi terbaru Youtube ini semestinya merisaukan Pewds berikutan beberapa kontroversi yang melanda angkara “kreativiti” beliau menghasilkan kandungan. Sebagai creator solo utama Youtube, Pewds semestinya dilihat dan diperhatikan ramai pihak yang meminati dan yang membenci – dan ini semestinya memberi tekanan buat Pewds yang terus menghasilkan kandungan secara kerap bagi memastikan beliau kekal relevan di platform tersebut.
Walaubagaimanapun, Jomgaming galakkan Pewds untuk bercuti rilek-rilek bersama bini dulu. Tak payah serabut sangat. Rezeki Tuhan yang pegang, bukan Youtube. Ya tak?


Tarikh Open Beta Paragon Diumumkan!

Paragon adalah sebuah game free-to-play MOBA ciptaan Epic Games dan gamers akan dapat mencubanya tidak lama lagi.
Open beta untuk Paragon akan dilakukan sebanyak 2 sesi. Ini adalah untuk memberikan peluang untuk developer mencuba kebolehan game server dan memperbaikinya jika perlu.
Tarikh open beta adalah seperti berikut:

29 April, 12:00 AM (Waktu Malaysia) hingga 2 Mei, 12:00 AM.
6 Mei, 12:00 AM (Waktu Malaysia) hingga 9 Mei, 12:00 AM.

Bagi pemain PC, anda perlu memuat-turun Epic Games Launcher untuk mencuba beta ini. Server akan berstatus offline sehinggalah open beta bermula.
Bagi pemain PS4 pula, anda perlu membuat akaun Epic Games dan daftarkan PSN ID anda bersama akaun tersebut.
Sempena open beta ini, semua pemain akan menerima double XP.


Battlefield 1: 6 Class, 4 Map Dan 3 Mode Diumumkan!

Selepas anda tonton gameplay trailer terbaru untuk Battlefield 1, jom kita tengok apakah class, map dan mode yang dah diumumkan setakat ini.

Di laman web rasmi Battlefield, DICE telah dedahkan 6 Class, 4 Map dan 3 Mode untuk Multiplayer Battlefield 1. Usah melengah masa, jom tengok apa yang bakal ditampilkan dalam game penuh nanti.
Class
Assault – Senang kata, ia adalah Class yang bertanggungjawab memusnahkan segala vehicles yang datang dari pihak lawan. Class ini disediakan dengan gajet-gajet letupan yang mampu membuat pihak lawan serik untuk menaiki vehicles lagi!
Support – Sekiranya anda adalah pemain tegar Battlefield 3 dan Battlefield 4, Class ini tidak asing lagi dalam permainan anda. Ia mempunyai tugas yang sememangnya sama dengan dua siri Battlefield ini – suppress musuh dengan LMG, resupply rakan sepasukan dengan ammo dan sentiasa memastikan parameter sesuatu kawasan dalam keadaan selamat.

Medic – Nama yang diberikan pastinya sudah cukup untuk menjelaskan peranan Class ini. Lebih menarik, ia bukan sahaja mampu memberi ubat kepada rakan sepasukan, malah boleh memberi “ubat” kepada vehicles pasukan dengan memiliki alat-alat repair. Semestinya satu kombinasi yang jarang dilakukan dalam siri Battlefield.
Scout – Tidak perlulah kita perkenalkan lagi Class ini. Ia adalah Class recon yang mempunyai sniper rifles dan bermain jarak jauh seterusnya membunuh musuh tanpa mereka sedar dengan kehadiran Class ini. Mungkin sesetengah pemain akan memanggilnya camper, namun, tidak boleh dinafikan, camper inilah yang bakal mencorak strategi sesebuah pasukan!

Pilot dan Tanker – Pilot dan Tanker merupakan dua buah Class terbaru yang diperkenalkan dalam Battlefield 1. Buat pertama kalinya dalam mana-mana siri Battlefield, Class untuk vehicles telah ditampilkan. Kini hanya pemain yang memilih Class Pilot sahaja dibenarkan untuk menerbangkan vehicles udara, manakala hanya Class Tanker dibenarkan untuk mengendalikan kereta-kereta kebal.
Map
Amiens – Berperang di Amiens, salah sebuah bandar di Perancis semasa pihak Jerman melakukan serangan. Map ini dipenuhi dengan runtuhan lorong-lorong, bangunan mahkamah, jambatan-jambatan dan landasan kereta api di mana pihak British dan Jerman bertungkus lumus untuk mengawal bandar ini.
The St. Quentin Scar – Map ini terletak di utara Perancis. British dan Jerman sekali lagi bakal bertemu dalam serangan yang penuh malapetaka dan dipenuhi dengan trench.

Monte Grappa – Bersiap sedia untuk merasai antara peperangan kemuncak dalam Perang Dunia Pertama yang terletak di Venetian Alps. Hadapi peperangan yang sungguh tegang di kubu-kubu pergunungan antara negara Austria-Hungary dan Itali.
Empire’s Gone – Di persisiran pantai Adriatic, teguhkan strategi anda dalam menghadapi pertarungan antara hidup dan mati. Perkampungan Mediterranean yang dahulunya tenang dan damai, kini menjadi medan peperangan selepas kawasan pantainya telah dikepung oleh pihak musuh.

Setakat ini hanya 4 map telah diumumkan oleh DICE. Kami jangkakan, menjelang pelancaran game penuh kelak, beberapa map lagi akan diperkenalkan.
Mode
Conquest – Apalah ertinya siri Battlefield jika tidak ditampilkan dengan mode klasik yang menjadi kegemaran setiap peminat tegar ini. Sekiranya anda pertama kali bermain Battlefield, Conquest adalah sebuah mode yang memberikan anda kepuasan peperangan berskala besar dengan jumlah 64 pemain! Dapatkan objektif-objektif yang dipertaruhkan dengan bermacam vehicles yang disediakan – sama ada di udara mahupun di darat.

Domination – Sekiranya anda penggemar genre FPS, mode ini pasti tidak asing lagi dalam pengetahuan anda. Telah muncul dalam beberapa siri Battlefield sebelum ini, ia adalah sebuah mode yang mengfokuskan pertarungan close quarter dengan tempo yang pantas, sambil memerlukan kedua-dua pasukan untuk mengambil flag sebagai objektif.
Operations – Mode ini adalah mode terbaru yang diperkenalkan ke dalam Battlefield 1. Secara jujurnya, kami sukar untuk menggambarkan bagaimana mode ini akan dimainkan kelak. Namun melalui maklumat yang diletakkan di laman web mereka, mode ini kedengaran seperti mode Rush yang terdapat dalam siri-siri Battlefield sebelum ini. Satu pasukan akan cuba mara ke hadapan dan satu lagi pasukan akan cuba mengekangnya. Lebih menarik, dikatakan, pasukan yang terpaksa berundur akan cuba untuk regroup di map yang berlainan dan pasukan yang sedang mara akan terus untuk menyerang. Apakah kelainan yang bakal disajikan jika dibandingkan dengan mode Rush? Sama-sama kita nantikan!
Juga seperti map yang telah diumumkan, kami jangkakan beberapa mode lagi akan diumumkan menjelang pelancaran game penuh nanti.

Battlefield 1 akan dilancarkan pada 21 Oktober 2016 di PC, PlayStation 4 dan Xbox One.
Jadi, macam mana? Sudahkah anda tahu apakah Class yang sesuai dengan gameplay anda? Map dan Mode manakah yang bakal anda habiskan beratus jam di dalamnya? Kongsikan dengan kami di ruangan komen!
JomBaca: Battlefield 1: Turki Uthmaniah Dan British Antara 6 Negara Asal Yang Boleh Dimainkan


Tarikh Pelancaran Red Dead Redemption 2 Telah Leaked Di Laman Web Sebuah Kedai Dari UK

Rockstar telah mengumumkan Red Dead Redemption 2 pada Oktober 2016. Sejak itu sehingga kini, waktu pelancaran untuk game ini hanya diletakkan sekitar musim luruh 2017, iaitu antara bulan September hingga Disember.

Terkini, kita mungkin telah mengetahui tentang tarikh tepat bilakah game ini akan dilancarkan, menurut sebuah laman web kedai game dari United Kingdom, Base.com. Ia telah meletakkan tarikh 26 September 2017 sebagai pelancaran.

Perletakan tarikh pelancaran mungkin juga hanyalah placeholder untuk kedai ini bagi membuka jualan tempahan awalnya. Tetapi, kebiasaannya, sesebuah kedai akan meletakkan 31 Disember sebagai placeholder bagi game-game yang dikatakan keluar pada suku keempat tahun. Meletakkan suatu tarikh yang tepat adalah suatu tindakan yang berani, memandangkan tiada lagi pengumuman rasmi daripada Rockstar.
Dalam berita Red Dead Redemption 2 yang lain, game ini dilaporkan akan dibawakan ke platform PC juga, selain platform PS4 dan Xbox One yang telah diumumkan secara rasmi. Siri pertama Red Dead Redemption yang dikeluarkan pada tahun 2010 hanya dilancarkan di platform PS3 dan Xbox 360.


Malaysia Campus League: Dapatkan Biasiswa Dengan Bermain Game League of Legends, Jom!

Sebut sahaja Garena, pasti peminat-peminat eSports tanah air mengetahui siapa yang penulis maksudkan. Apa yang ada dengan Garena ini?

Garena telah beberapa kali menganjurkan kejohanan Malaysia Campus League (MYCL) dan kali ini akan bermula pada 13 Ogos 2016 dengan game League of Legends yang akan dipertandingkan.
Kejohanan ini akan dijalankan pada beberapa peringkat dan terdapat 2 kategori yang akan dijalankan iaitu kategori Divisyen Kolej – khas buat pelajar kolej dan juga universiti dan juga kategori Divisyen Junior – khas buat pelajar sekolah menengah.

Acara kemuncak iaitu Grand Finals akan diadakan di Universiti Asia Pasifik (APU) pada 24 September 2016. Paling menarik adalah bagi kategori Divisyen Kolej kerana mereka bukan sahaja menerima hadiah kemenangan tetapi juga biasiswa separa (partial scholarship) sebanyak RM30,000 untuk 1 pasukan dengan setiap pemain akan menerima sebanyak RM6000! Wow!

Bukan itu sahaja, juara MYCL ini akan terpilih mewakili Malaysia ke League Of Legends International Collegiate Championship (LLIC) yang akan diadakan di Filipina pada November nanti.
Jika korang berminat dan korang merupakan pelajar kolej/universiti ataupun pelajar sekolah menengah bolehlah daftarkan pasukan korang di laman web rasmi Malaysia Campus League.
ADIOS!!


12 Game Ditambah Dalam Game Catalog Untuk PlayStation Plus Extra/Deluxe Ogos Ini

PlayStation Asia telah mengumumkan 12 buah game yang akan ditambah ke dalam Game Catalog untuk pelanggan PlayStation Plus Extra dan Deluxe.
Game-game ini akan boleh diakses oleh para pelanggan bermula 16 Ogos ini.
Senarai game tersebut adalah:
Yakuza 0Yakuza KiwamiYakuza Kiwami 2Dead by DaylightTom Clancy’s Ghost Recon WildlandsBugsnaxMetro ExodusTrials of ManaUNOMonopoly MadnessMonopoly PlusDeliver Us the Moon


Battlefield 1: Kesemua Map Dan Game Mode Telah Diumumkan

9 maps dan 6 game mode telah diumumkan bakal ditampilkan semasa hari pelancaran Battlefield 1 kelak!

DICE telah mengemaskini laman web rasmi, Battlefield.com yang seterusnya mendedahkan kesemua map dan game mode yang bakal tersedia dalam game penuh Battlefield 1.
Berikut adalah 9 map tersebut:

Ballroom Blitz
Argonne Forest
Fao Fortress
Suez
The St. Quentin Scar
Sinai Desert
Amiens
Monte Grappa
Empire’s Edge

Sebelum ini, DICE turut telah mengumumkan bahawa pada bulan Disember nanti, satu map percuma akan diberikan kepada semua pemain. Map tersebut diberi nama Giant’s Shadow.
Untuk mengetahui tentang latar belakang map-map ini, anda boleh bacanya di sini.
Berikut pula adalah senarai 6 game mode yang akan tersedia:

Conquest
Domination
Operations
Rush
War Pigeons
Team Deathmatch

Untuk mengetahui serba sedikit tentang kesemua game mode ini, anda boleh bacanya di sini.

Semalam, DICE juga telah mengeluarkan kenyataan, mendedahkan beberapa perubahan yang bakal mereka lakukan kepada game penuh nanti selepas menerima maklum balas daripada pemain yang mencuba versi beta bulan lalu.
Battlefield 1 akan dilancarkan pada 21 Oktober 2016 di PC, PS4 dan Xbox One.


Dissidia Final Fantasy NT Diumumkan – Bagi Mereka Yang Meminati Final Fantasy Dan Fighting Game

Saksikan trailer dari Square Enix.

Dissidia Final Fantasy NT telah diumumkan oleh Square Enix dan ia adalah sebuah reboot bagi siri arked Dissidia. Tidak seperti siri-siri sebelumnya yang lebih berfokus kepada aksi 1v1, keluaran kali ini akan meletakkan pemain dalam pertarungan 3v3. Anda juga dapat summon ‘Guardian Force’ untuk membantu party berlawan.
Apabila diterbitkan nanti, Dissidia Final Fantasy NT menjanjikan lebih daripada 20 watak yang boleh digunakan oleh pemain nanti seperti Sephiroth, Tidus, Kefka dan hero kegemaran ramai Cloud. Square Enix turut mengesahkan bahawa DLC bakal diterbitkan untuk menambah bilangan watak seperti Noctis di dalam dunia Eos.
Kali ini story-scene akan diadakan bagi platform PS4 dimana versi arcade tidak mempunyai mode tersebut dan bakal dicuba di E3 2017 kelak.
Dissidia Final Fantasy NT akan diterbitkan pada awal 2018 untuk PlayStation 4.


Mafia 3: Jom Jadi Mafia April Ini! Tarikh Pemasaran Bocor!

Nampaknya Amazon, Best Buy dan GameStop telah mengumumkan tarikh pelancaran Mafia 3!

26hb April adalah tarikh yang diletakkan oleh Amazon, Best Buy dan GameStop di laman web rasmi mereka. 2K Games enggan memberi sebarang komen mengenai kejadian ini dan mereka hanya memberi komen bahawa Mafia 3 bakal dilancarkan pada awal tahun.
Menurut pihak mereka, pengumuman masih lagi belum dibuat dan akan ada berita mengenai Mafia 3 kelak. Mafia 3 akan berada di platform PC, PS4 dan Xbox One.


Toyota Dedahkan Tak Mahu Kereta Mereka Ada Dalam Game ‘Perlumbaan Jalanan Haram’

Peminat game perlumbaan kereta pastinya tidak sabar menantikan pelancaran Need for Speed Heat pada hujung tahun ini.
Membuatkan para peminat semakin tidak sabar apabila Ghost Games telahpun mendedahkan senarai kesemua 127 buah kereta yang akan dibawakan ke dalam Need for Speed Heat.
Walau bagaimanapun, peminat mendapati tiada sebuah kereta Toyota pun dalam game ini. Maka, satu tweet ditanyakan kepada akaun rasmi Toyota UK tentang ketiadaan ini, dan jawapannya telah mendedahkan yang Toyota tidak mahu ada kaitan dengan game yang mempromosikan perlumbaan jalanan haram.
Malah, akaun tersebut sempat menyebutkan game GT Sport yang dibangunkan oleh Polyphony Digital — mengatakan yang kereta-kereta Toyota ada dalam game eksklusif PS4 itu.
Korang boleh lihat tweet tersebut di bawah (terima kasih, GTPlanet.net):

Akaun rasmi Need for Speed turut masuk ke dalam perbualan ini dan secara berseloroh memerli, “pfft nerds”.

pfft nerds
— Need for Speed (@NeedforSpeed) August 20, 2019
Apa yang menarik tentang pendedahan ini ialah tweet dari Toyota UK tersebut telahpun dipadam. Apakah sebab di sebalik pemadaman ini? Apakah benar ketiadaaan kereta Toyota dalam Need for Speed Heat disebabkan tidak mahu ada kaitan dengan ‘perlumbaan jalanan haram’ atau ada sebab lain?
Need for Speed Heat akan dilancarkan pada 8 November untuk PC, PS4 dan Xbox One.


Pek-Pek DLC Bagi Zelda: Breath of the Wild Diumumkan Oleh Eiji Aonuma!

Nintendo telah mengumumkan DLC bagi game paling popular tahun 2017 – Zelda: Breath of the Wild!

DLC yang diberi nama The Champion’s Ballad ini akan menceritakan kisah Zelda dan 4 watak hero yang berperang dan maut 100 tahun sebelum kejadian di dalam game asal.

Di dalam teaser tersebut, Goron hero Daruk, Zora hero Mipha, Rito hero Revali dan Gerudo hero Urbosa di samping Zelda sendiri.

Sebelum DLC ini, ianya akan didahului dengan DLC pertama The Master Trials yang akan dilancarkan antara Jun – September 2017. DLC ini akan memberikan penambahan content yang agak besar termasuk dungeon Trial of the Sword, dan juga level-level dengan persekitaran ais dan lava.

amiibo Breath of the Wild juga diumumkan – satu bagi setiap hero yang diumumkan tadi. Masih tiada berita akan apa yang akan diunlock oleh amiibo ini.


Siri ‘Tales of’ Mencecah 16 Juta Pengeluaran Di Seluruh Dunia!

Pengeluaran keseluruhan siri JRPG terkenal, Tales of sudah mencecah 16 juta (WOW!!!) di seluruh dunia. Berita ini diwar-warkan oleh syarikat permainan video games Bandai Namco.

Siri game JRPG ini bermula pada tahun 1995 dengan pengeluaran game mereka yang pertama, iaitu Tales of Phantasia untuk konsol Super Famicom (kemudiannya di-port-kan ke variasi konsol pada masa itu, seperti Sony Playstation dan Nintendo Game Boy Advance) . Pada masa sekarang ini, sudah ada 17 siri Tales of di keluarkan dan yang terbaru, Tales of Berseria akan di keluarkan di platform Playstation 3 (ekslusif di Jepun sahaja), Playstation 4, dan PC melalui pelantar Steam tahun hadapan dan ianya sudah di umumkan untuk ke pasaran dunia oleh Bandai Namco Entertainment baru-baru ini.

Siri ‘Tales of’ ini juga ada siri sampingan (spinoff) yang tersendiri, tapi malangnya, hanya beberapa kerat sahaja yang keluar dalam bahasa Inggeris. Ada beberapa siri ‘Tales of’ ini juga pernah mengadaptasi ke anime bersiri.
Berita ini juga diumumkan dengan pengisytiharan mesin pachinko bertemakan ‘Tales of’, CR Tales of Destiny di Jepun, dimana ianya akan mula beroperasi disana Februari 2016 ini.
Buat masa ini korang boleh la cuba Tales of Zestiria yang baru keluar pada bulan 10 baru-baru ini. Tales of Zestiria mendapat banyak reaksi yang positif pada reviewer dan ianya merupakan game ‘wajib main’ untuk penggemar JRPG.
Siri Tales of mana kegemaran anda pada gamers-gamers kita sekalian ? Sila tinggalkan komen dibawah.


Minat Resident Evil 5? Nantikan Ia Kembali Ke PlayStation 4 Dan Xbox One!

Capcom menjanjikan bahawa keluaran semula ini akan memberikan pelbagai pembaikan dari segi prestasi dan kandungan.
Resident Evil 5 akan diterbitkan pada 28 Jun ini dan ia dikatakan akan mempunyai frame-rate yang lebih tinggi dan stabil pada resolusi 1080p. Versi keluaran semula ini juga akan didatangkan dengan semua add-on serta mode No Mercy yang sebelum ini khas untuk PC sahaja.

Di samping itu, Capcom menjanjikan mode baru untuk versi ini yang dinamakan sebagai The Mercenaries Unlimited. Ia merupakan gabungan mode The Mercenaries dan The Mercenaries Reunion yang pernah ada di dalam Resident Evil 5 sebelum ini. Masih tiada info lanjut mengenainya setakat ini.
Nampaknya Capcom benar-benar ingin mengembalikan populariti siri Resident Evil dengan adanya ura-ura yang Resident Evil 7 sedang disiapkan dan bakal kembali ke genre survival horror.


Sesi Open Beta Untuk Ghost Recon Breakpoint Akan Berlangsung Minggu Hadapan

Ghost Recon Breakpoint akan dilancarkan sepenuhnya pada bulan hadapan, namun pada minggu hadapan, korang boleh mencubanya terlebih dulu.
Sesi open beta untuk Ghost Recon Breakpoint akan diadakan pada 26 hingga 29 September ini. Berikut ialah waktu preload, waktu bermula dan watu tamat sesi open beta ini (waktu Malaysia):
Preload

Xbox One/Uplay — 24 Sept, 6 petang
PS4 — 25 Sept, 11 pagi
Epic Games — 23 Sept, 11 malam

Bermula

Xbox One/PS4/Uplay — 26 Sept, 6 petang
Epic Games — 26 Sept, 11 malam

Tamat

Semua platform — 29 September, 10 malam

Sesi open beta ini akan membenarkan pemain untuk bermain solo atau co-op sehingga 4 orang pemain. Ubisoft memberitahu akan ada dua bahagian untuk pemain cuba, iaitu PvP dan Missions.
PvP merupakan mode yang akan mempertemukan perlawanan antara pemain dengan pemain melalui empat map yang tersedia iaitu Skell Port, PMC Camp, Cold War Bunker dan Deserted Harbor. Mode yang akan dibawakan ke dalam PvP ialah Elimination sahaja.
Missions pula ialah bahagian daripada story dalam game ini. Ada 3 jenis Missions dibawakan untuk pemain cuba iaitu Operation Greenstone (story utama), Auroa Missions (misi sampingan), serta Faction Missions.
Pemain juga berpeluang untuk meneroka ke dunia terbuka. Enam kawasan akan dibuka kepada pemain iaitu New Argyll, Infinity, Sinking Country, Fen Bog, Smuggler Coves, dan Mount Hodgson. Ubisoft turut membuka tiga kawasan Drone berbeza iaitu Murmurs, Aamons, dan Behemoths.
Seperti biasa, progress yang dicapai pemain semasa sesi open beta ini tidak akan dibawa ke dalam game penuh kelak.

Ghost Recon Breakpoint dilancarkan untuk PC, PS4 dan Xbox One pada 4 Oktober 2019.


Sony Umum Project Leonardo – Controller Untuk Gamer OKU

Sony telah mengumumkan controller kit untuk Orang Kurang Upaya (OKU). Projek ini belum ada nama rasmi, dan masih menggunakan codename ‘Project Leonardo’.

Controller ini digambarkan mudah untuk diubahsuai (highly customizable) yang akan membantu OKU untuk bermain game dengan lebih senang, lebih selesa dan lebih lama.

Gamer boleh mengalihkan jarak dan menukar posisi setiap butang di controller ini mengikut kesesuaian dan keperluan fizikal masing-masing. Saiz dan bentuk analog stick yang berlainan juga disediakan.

Bukan setakat ubahsuai hardware, malah software customization juga ditawarkan. Gamer boleh buat button mapping seperti mendaftarkan dua function dengan menekan satu butang sahaja. Contohnya, dengan menekan satu butang, R2 dan L2 didaftarkan serentak.

Controller ini akan membantu gamer OKU yang memiliki kawalan motor terhad termasuklah kesusahan memegang controller dalam jangka waktu lama, kesukaran menekan butang-butang yang kecil, atau kepayahan memposisikan jari-jari mereka secara optima di controller biasa.

Controller ini boleh digunakan secara sendiri (standalone), atau menggunakan dua controller itu sekaligus, atau menggunakannya bersama controller DualSense, atau juga menggunakan bersama aksesori pihak-ketiga.
Sony membangunkan Project Leonardo ini dengan kerjasama beberapa organisasi OKU seperti AbleGamers, SpecialEffect dan Stack Up.
Buat masa ini, belum ada tarikh pelancaran diumumkan.


Resident Evil 8 Dilaporkan Keluar Tahun 2021, Gunakan Pandangan First-Person

Satu laporan terbaharu tentang francais Resident Evil telah muncul, yang mana kali ini ia bukanlah remake atau remastered, tetapi sebuah game serba baharu.
Resident Evil 8 dilaporkan akan dilancarkan pada tahun hadapan dan ia dikatakan akan membawakan pandangan first-person.
Menurut laporan AestheticGamer, game ini pada asalnya adalah spin-off kepada siri Revelations, namun disebabkan Capcom dan playtesters sangat kagum dengan prototaip awal game ini, ia tidak telah diangkat menjadi game Resident Evil yang utama.
Kata laporan ini lagi, game ini mungkin akan membuatkan sesetengah peminat tegar Resident Evil membencinya kerana ia membawakan pandangn first-person serta akan meninggalkan secara serius terhadap jalan cerita, musuh dan lain-lain yang sering ada dalam game ini.
Antara tema besar dalam game ini nanti ialah halusinasi, elemen ghaib, kegilaan dan keinginan untuk tidak percaya kepada orang lain.
Lebih menarik, Resident Evil 8 dikhabarkan akan memiliki keupayaan untuk bermain rentas generasi konsol (cross-gen), bermakna, ia akan dilancarkan untuk konsol generasi masakini dan konsol generasi akan datang, dan pemain dari kedua-dua generasi ini akan boleh main bersama.

Okay, so the little game is done. This will be breaking this month with more details later not by myself, but I've needed to clear some stuff up. "Resident Evil 2021" is Resident Evil 8, but it wasn't always RE8. During most of its development it existed as Revelations 3.
— AestheticGamer aka Dusk Golem (@AestheticGamer1) April 4, 2020
AestheticGamer cukup terkenal sebagai pihak yang melaporkan sesuatu yang akhirnya adalah sahih, seperti pemberitahuan awal tentang Resident Evil 3 Remake. Walau bagaimanapun, sebagai satu laporan yang masih lagi berstatus khabar angin, apa-apa boleh terjadi. Jangan terlalu berharap.
Apa pandangan korang? Apakah laporan ini boleh dipercayai?


Trailer Terbaru PlayStation Paparkan Aksi Game Eksklusif – Ada The Last of Us Part II, Ghost of Tsushima Dan Banyak Lagi

PlayStation dan game-game eksklusif mereka yang hebat sememangnya sukar untuk ditandingi oleh mana-mana syarikat gaming lain. Dan terbaru, mereka telah mengeluarkan trailer terbaru yang memaparkan aksi-aksi daripada game-game tersebut.

Walaupun tidak memperlihatkan gameplay baru dan hanya menggunakan visual daripada trailer-trailer sebelum ini, ia sudah cukup untuk mengingatkan kita kembali apakah game-game eksklusif akan datang, serta yang telahpun dikeluarkan oleh Sony.
Game akan datang yang ada dalam trailer ini ialah The Last of Us Part II, Ghost of Tsushima, dan Days Gone; manakala game eksklusif terbaru yang telah dikeluarkan ialah God of War, Horizon Zero Dawn, dan Marvel’s Spider-Man.
Jom layan:

Days Gone akan dilancarkan pada 26 April ini, manakala The Last of Us Part II dan Ghost of Tsushima masih belum ada tarikh pelancaran. Semuanya eksklusif untuk PS4.


The Last of Us Part II: Boleh Beli or Boleh Blah!?

Ketika The Last of Us dikeluarkan pada tahun 2013, Naughty Dog sudahpun mencipta nama yang gah melalui francais Uncharted. Namun, game pertama bergenre pasca-apokalips itu telah meletakkan studio tersebut ke satu tahap yang jauh lebih tinggi.
Setelah tujuh tahun selepas pelancaran The Last of Us, serta kira-kira empat tahun selepas pendedahan umum pertama sekuelnya, The Last of Us Part II akhirnya dilancarkan sepenuhnya.
JomGaming telah diberikan peluang untuk bermain lebih awal oleh pihak Sony untuk memberikan reviu kepada para pembaca JomGaming. Tanpa melengah masa, ini adalah reviu kami — jangan risau kerana tiada sebarang spoiler dalam artikel ini.
Bukan Yang Kita Inginkan

Kekuatan utama dalam game pertama The Last of Us adalah penceritaannya. Sebagai sekuel, Part II mempunyai tugas yang berat dari segi penceritaan setelah apa yang mereka sajikan dalam game pertama.
Penulis boleh simpulkan jalan cerita Part II sebagai sebuah kisah yang bukan seperti para pemain idam-idamkan, tetapi sebuah perjalanan realistik yang perlu ditempuhi oleh karakter-karakter ini dalam dunia pasca-apokalips.
Penulis boleh janji bahawa kebanyakan para peminat game pertama, apabila bermain sekuel ini, akan mengalami satu perasaan yang agak kecewa pada satu-satu ketika. Hal ini disebabkan mesej yang cuba disampaikan dalam game pertama dan sekuelnya adalah jauh berbeza. Penulis tidak berani untuk katakan yang ia akan memuaskan semua pemain, tetapi, ya, ia cukup berbeza.
Untuk game pertama, kita boleh simpulkan sebagai sebuah game yang menekankan hubungan Joel dan Ellie yang amat istimewa. Ellie boleh dikatakan penyeri kepada kehidupan sepi Joel yang telah kehilangan anak perempuannya, Sarah beberapa tahun lalu. Ellie memberikan sinar harapan kepada Joel untuk meneruskan kehidupan pasca-apokalips yang penuh kegelapan.
Bersama-sama dengan usia Ellie yang semakin membesar, mesej yang cuba disampaikan dalam Part II juga telah berkembang. Dalam sekuel ini, hubungan antara Joel dan Ellie masih lagi menjadi tiang utama kepada jalan ceritanya, tetapi diperkukuhkan lagi dengan tema baharu yang lebih matang dan realistik.
Dendam Tak Sudah

Part II membawakan tema penceritaan tentang apakah impaknya sekiranya terus menyuap hati dan nafsu kita dengan sifat dendam. Part II adalah sebuah kisah yang mengingatkan kita tentang betapa buruknya satu-satu sifat keji yang sentiasa mengaburi mata manusia, iaitu dendam.
Dendam tak sudah. Itulah apa yang penulis dapat simpulkan setelah habis bermain game ini. Rantaian dendam itu tidak akan putus sekiranya tiada manusia yang terlibat dalam rantaian itu sendiri yang menghentikannya. A berdendam dengan B, selepas A membalas dendam terhadap B, kawan B akan berdendam dengan A, kawan B membalas dendam terhadap A, kawan A akan membalas dendam terhadap kawan B — begitulah seterusnya sehingga dunia berakhir sekiranya tiada seorang pun yang membenamkan dendam itu daripada terus menguasai diri.
Keperitan Hidup

Naughty Dog cuba meletakkan diri pemain ke dalam perasaan Ellie. Ini mungkin satu frasa yang agak klise, tetapi Naughty Dog telah berjaya melakukannya dengan begitu bagus.
Dari awal sehingga ke saat akhir game ini, kita telah dimasukkan ke dalam emosi Ellie. Part II telah memaksa kita untuk merasa bagaimana seksa dan rumitnya untuk hidup dalam pasca-apokalips yang sungguh memeritkan ini.  Ellie, seorang manusia yang hanya hidup selepas dunia menjadi huru-hara dek “Outbreak” yang memusnahkan dunia, terpaksa melalui sebuah kehidupan yang sebenarnya beliau tidak mampu untuk tempuhi. Ellie, walaupun kelihatan seperti seorang yang cukup kuat, tetapi mempunyai emosi dan perasaannya juga seperti manusia lain.
Hitam dan Putih

Part II bukan sebuah game yang akan membuatkan korang selesa sambil tersenyum apabila bermain. Ia bukan sebuah kisah dongeng yang sering kita impi-impikan — dalam erti kata lain, kalau korang benar-benar hidup dalam dunia The Last of Us yang tidak menentu, inilah yang korang akan lalui.
Game ini bukan sahaja akan menyeksa karakter-karakter yang ada dalamnya, tetapi akan turut “menyeksa” para pemain dengan naratif penceritaan yang sangat kompleks lagi merumitkan.
Naughty Dog akan memerahkan otak para pemain berfikir tentang apa sebenarnya yang didefinisikan sebagai sesuatu yang bermoral atau tidak bermoral. Dalam sekuel ini, tiada perbuatan yang dimaksudkan dengan baik atau jahat, apa itu garis “hitam” atau garis “putih” — yang ada hanyalah garis “kelabu” yang berada di tengah-tengah antaranya — kerana setiap keputusan yang diambil dalam game ini mempunyai sebab dan naratifnya yang tersendiri.
Part II akan membuka mata para pemain, menyedarkan kita semua bagaimana sesebuah tindakan itu pasti ada kisahnya yang jauh lebih mendalam daripada apa yang kita lihat dari luaran sahaja. 5, 10 atau 20 tahun akan datang, para pemain akan tetapi berdiskusi tentang setiap langkah yang diambil Ellie — betul atau salah?
Segalanya Lebih Besar

Jika dibandingkan dengan game pertama, segala aspek dalam Part II adalah lebih besar. Selain jalan ceritanya yang lebih panjang dan mendalam, gameplay pertarungan, customization, keluasan level design, kesukaran puzzle, jenis-jenis zombi, bilangan Factions — semuanya diperkemas dan dikembang-luaskan lagi.
Sekiranya korang sukakan gameplay yang ada dalam game pertama, sekuel ini akan menjadikan korang lebih “ketagih”. Gameplay pertarungan menjadi semakin mendalam dan lebih banyak perlu dipelajari.
Part II tidak lagi seperti game pertama yang hanya perlu spam satu butang sahaja apabila bertarung secara jarak dekat (melee). Kini, musuh, sama ada manusia dari bermacam Factions atau zombi, semuanya semakin “bijak”.
Satu mekanisme baharu yang penting telah dibawa masuk, iaitu butang mengelak (dodge). Mekanisme ini membuatkan pemain perlu memikirkan apakah jenis musuh yang sedang ditempur kerana setiap musuh mempunyai pattern yang berlainan ketika bertarung. Pemain perlu menekan butang dodge mengikut timing serangan musuh, dan sekiranya tersalah langkah, padah menanti.
Itu belum lagi variasi senjata api, bom, dan perangkap yang lebih banyak dalam game ini. Semuanya menjadikan gameplay pertarungannya, sama ada jarak dekat atau jarak jauh, bertambah unik bergantung kepada cara masing-masing untuk menumbangkan musuh.
Customization Pilihan Sendiri

Part II menyajikan customization terhadap Ellie dengan lebih mendalam. Pemain diberikan lebih banyak pilihan untuk “mengubahsuai” Ellie yang bagaimana mengikut citarasa gameplay masing-masing.
Sekiranya gemarkan pertarungan yang huru-hara dan kekacauan, pemain boleh tingkatkan damage senjata api, kestabilan ketika aiming, kekuatan ketika bertarung jarak dekat dan lain-lain. Seandainya ingin menggunakan cara yang lebih senyap atau stealth, pemain boleh tingkatkan keupayaan dalam Listen Mode, memperkemas pergerakan semasa menunduk dan macam-macam lagi.
Lebih Brutal, Lebih Seram

Kalaulah korang sudah “terkucil” ketika bermain game pertama, bersedialah untuk merasainya di tahap yang lebih tinggi dalam game ini. Ia semakin bersifat peribadi.
Seperti yang penulis katakan tadi, Naughty Dog cuba membawakan mesej tentang bagaimana terseksanya manusia yang hidup dalam dunia pasca-apokalips yang cacamarba ini. Ia bukan diperlihatkan dalam cutscene sinematiknya sahaja, malah turut dizahirkan dalam gameplaynya.
Setiap tikaman yang ditusukkan ke musuh akan mengeluarkan darah yang memancut. Setiap perjalanan yang dilalui di dalam bangunan yang penuh zombi membenamkan pemain ke dalam dunia yang seram. Bersedia untuk momen-momen “jumpscare”. Semua ini memaparkan bagaimana rumitnya untuk meneruskan kehidupan dalam dunia ini. Ya semua ini ada dalam game pertama, tetapi ia diperkemaskan lagi dengan kekejaman dan keseraman yang jauh lebih tinggi.
Bertambah Menyirap

Bayangkanlah, kita akan masuk ke dalam bangunan yang gelap gelita, penuh dengan zombi. Dan tidak semena-mena, lampu suluh Ellie akan berkelip-kelip dan akhirnya terpadam. Apa yang perlu dilakukan pemain adalah menggoncang dan mengetuk controller DualShock 4 untuk menghidupkannya semula. Menggelupur kita dibuatnya.
Paling menakutkan pada pandangan penulis ialah satu jenis zombi ini yang digelar Stalker. Perbezaan ketara Stalker ini dengan zombi-zombi lain ialah pemain tidak akan dapat kesan di mana Stalker ini berada walaupun dalam Listen Mode. Stalker ini lincah berlari pantas dan secara tiba-tiba akan menyelinap di belakang Ellie dan melakukan serangan mengejut.
Lebih memanaskan hati apabila Stalker ini hanya mencakar atau menggigit secara sedikit-sedikit. Dia cakar sekali dua, dan apabila kita dah bersedia nak mengeluarkan senapang atau parang untuk menyerang balas, dia pun masuk semula dalam kegelapan dan menghilangkan diri tanpa dapat dikesan. Begitulah diulang-ulang sehingga kita lebih pantas untuk membunuhnya sebelum dia kembali bersembunyi.
Itu belum dikira lagi zombi bersaiz besar yang keganasannya seumpama makhluk dalam siri televisyen Stranger Things. Memang menyumpah-nyumpah apabila ingin menewaskannya.
Agenda LGBT

Naughty Dog cukup dikenali sebagai sebuah studio yang begitu lantang memperjuangkan agenda LGBT. Malah mereka cukup berani memperlihatkan elemen ini dalam trailer lagi.
Sekiranya korang hanya bermain game pertama tanpa menyambung DLC Left Behind, mungkin korang tidak akan tahu Ellie merupakan seorang yang cenderung kepada hubungan sejenis. Dalam sekuel ini, elemen itu telah digunakan dengan lebih mendalam. Malah bukan Ellie sahaja, ada juga beberapa karakter sampingan lain yang condong ke arah LGBT turut diangkat dengan begitu tinggi.
Sebagai sebuah naskhah barat yang menyokong budaya-budaya songsang seperti ini, semestinya ia bukan satu elemen yang mengejutkan. Penulis sendiri pernah menonton beberapa filem dan siri TV dari barat yang mempunyai agenda seperti ini, namun pada pandangan penulis agenda dalam The Last of Us Part II tidak terlalu kuat seperti naskhah-naskhah lain.
Bukan ingin menghalalkan apa yang Naughty Dog cuba selitkan dalam sekuel ini, cuma penulis ingin menyatakan bahawa tema agenda LGBT dalam game ini masih tidak mengatasi dua tema utamanya — iaitu tema hubungan Joel-Ellie dan tema dendam.
Sedikit Meleret

Naughty Dog ada menyatakan yang Part II merupakan game paling bercita-cita tinggi mereka (most ambitious), dan ya setelah menghabiskannya, penulis akui bahawa game ini sangat panjang. Penulis memerlukan kira-kira 30 jam untuk menghabiskan game ini dalam difficulty “Moderate” (tahap ketiga daripada lima difficulty yang ada).
Penulis mengalami banyak momen di mana penulis berkata, “Oh ini dah endgame, macam ini game ini habis rupanya, okay boleh sambung Part 3 pula…”. Tapi tidak, game ini belum habis dan sambung, dan sambung lagi dengan lebih panjang.
Walau bagaimanapun, ada beberapa babak yang penulis rasakan sedikit meleret atau “draggy” yang penulis rasakan penulis tidak mahu tahu tentang kisah ini, tetapi Naughty Dog tetap menyuapkan kisah sampingan ini, lebih-lebih lagi ia sebenarnya adalah agenda untuk menormalisasikan dan memurnikan sesuatu tindakan LGBT seterusnya berhajat untuk mewujudkan simpati kepada golongan ini.
Muzik Kurang Sengat

Entah kenapa, Part II menyajikan soundtrack dan skor muzik yang kurang menyegat berbanding game pertama walaupun menggunakan komposer yang sama, iaitu Gustavo Santaolalla. Ini sesuatu yang mengejutkan kepada penulis.
Sehingga hari ini, penulis sekali-sekala akan memainkan OST-OST dari game pertama The Last of Us di Spotify kerana muziknya cukup memberikan kesan mendalam. Namun, tidak dalam Part II.
Ya, dalam sekuel ini, Joel dan Ellie ada menyanyikan lagu ‘Future Days’ nyanyian asal Pearl Jam, tapi itu sajalah muzik yang boleh diingati dalam game ini. Tiada yang benar-benar tersemat dalam memori.
Malah, nyanyian Ellie untuk lagu ‘Through The Valley’ ketika trailer pendedahan pertama The Last of Us Part II pada 2016 itu juga tidak ditampilkan dalam game ini. Bermakna, persembahan itu hanya digunakan untuk promosi dalam trailer sahaja bagi memberitahu tema dendam yang bakal ada dalam game ini.
The Last of Us Part II – BOLEH BELI or BOLEH BLAH!?

Bermain Part II adalah seperti menaiki roller coaster yang lengkap dengan pelbagai rencah yang sangat baik untuk sesebuah game AAA masakini. Ia mampu membuatkan pemain sebak, bermain dengan turun naiknya emosi, merasa marah dan tidak selesa, puas dengan gameplay, babak penuh aksi mendebarkan, grafik yang memukau serta seribu satu lagi rasa yang ada dalam game ini.
Jalan cerita yang disajikan dalam Part II, pada pandangan penulis, tidaklah sebagus apa yang dibawakan dalam game pertama, namun ia juga tidaklah seteruk seperti yang ditiriskan dalam spoiler itu. Part II tetap mempunyai kekuataan melalui naratif dan mesejnya tersendiri.
Ya, penulis pasti game ini bakal mewujudkan dua kem peminat yang berpecah belah, sama seperti yang Naughty Dog pernah katakan. Namun, penulis tidak nafikan yang sekuel ini mempunyai mesejnya cukup kuat bagi menceritakan situasi sebenar sekiranya pasca-apokalips benar-benar berlaku.
Penulis seboleh-boleh tidak mahu membincangkan dalam artikel ini mengenai spoiler yang telah tertiris sebelum ini. Namun, apabila Naughty Dog sendiri telah mendedahkan info tertiris itu tidak menyebut langsung penamat (ending) sebenar Part II, penulis yang sudah menghabiskan game ini boleh mengesahkan perkara itu.
Penulis sendiri tidak dapat elak untuk membaca spoiler itu sebelum ini kerana ingin tahu benar mengapa mereka yang sudah membacanya begitu marah. Ketika telah membacanya (dan belum menghabiskan game ini lagi), penulis juga menjadi marah dan skeptikal terhadap Naughty Dog. Namun, percayalah, penamatnya indah atau lebih kepada ‘bittersweet’ berbanding spoiler yang telah tertiris itu, sekurang-kurangnya indah di mata penulis.
Ini bukan soal menghalalkan agenda LGBT studio tersebut, tetapi seperti yang penulis katakan di atas, tema hubungan istimewa Joel dan Ellie serta pengajaran dan trauma yang terpaksa dilalui daripada sifat dendam yang tidak berkesudahan itu jauh lebih mengatasi daripada tema agenda songsang mereka itu. Makna kata, sekiranya agenda LGBT itu tidak diselitkan dalam sekuel ini, jalan cerita Part II tetap akan berdiri kukuh dengan sendirinya kerana jalan cerita utamanya masih lagi tentang betapa sayangnya Ellie kepada Joel.

Ia semestinya sebuah game yang BOLEH BELI untuk mereka yang telah bermain game pertama kerana walaupun ia tidak sesempurna mana, tetapi satu kisah yang matang dan realistik dalam dunia pasca-apokalips ini.
Namun, sekiranya korang tidak mampu untuk menghadam sedikit pun agenda LGBT yang mereka cuba selitkan, maka game ini BOLEH BLAH untuk korang, maka tinggalkanlah.
+ Penceritaan yang matang dan realistik
+ Pengajaran soal dendam tak sudah
+ Memperlihatkan kekuatan Ellie meneruskan hidup
+ Mencipta “garis kelabu” dalam dunia pasca-apokalips
+ “Menyeksa” pemain dengan cara berbeza
+ Lebih luas dan mendalam dari segala aspek
+ Lebih brutal, lebih seram
+ Gameplay yang puas
+ Customization lebih mendalam
+ Penuh aksi mendebarkan
+ Grafik memukau
– Agenda LGBT yang kuat
– Beberapa babak sedikit meleret
– OST dan skor muzik kurang sengat


Microsoft vs Sony – Persaingan Beralih Ke Controller, Kini Dengan Strategi Terbaru!

Medan tempur antara Microsoft dan Sony kini telah beralih ke arena baru – persaingan antara controller pula!

Microsoft mengumumkan feature terbaru yang akan membenarkan gamers mengubahsuai controller mereka sendiri. Tetapi untuk Sony, sedang mereka sibuk dengan PlayStation Neo, Federal Communications Commission (FCC) telah mendedahkan model terbaru controller DualShock 4 dengan kod produk, “CUH-ZCT2U” di dalam dokumen mereka.
Di dalam video ini, Xbox memberikan kita pandangan dengan lebih mendalam tentang feature tersebut di Xbox Design Lab, mengapa mereka mengambil keputusan untuk melancarkan feature terbaru ini dan bagaimana controller anda akan berfungsi dengan mengubahsuainya.

Bermula musim luruh ini, design lab akan melakukan penghantaran ke Amerika Syarikat, Kanada dan Puerto Rico dengan perkhidmatan yang akan datang ke lebih banyak negara tahun depan. Walaupun mereka tidak mempunyai keupayaan untuk mengubahsuai controller Xbox Elite, anda akan mewarnakan controller Xbox One baru seperti yang telah diumumkan semasa sidang media E3 2016 awal minggu ini.

Di bahagian Sony pula, anda boleh melihat label di bawah dan lembaran spesifikasi:

Controller terbaru ini mempunyai berat yang sama, voltan power supply yang sama dan aliran elektrik bateri yang sama seperti tiga versi yang sebelumnya didaftarkan oleh FCC. Satu-satunya perbezaan yang boleh dilihat dalam spesifikasi tersebut ialah antena Bluetooth. Terdapat hanya satu perbezaan dalam kod tersebut yang menonjol.

Sejak pengeluaran PS4, semua model DualShock 4 menggunakan kod CUH-ZCT1, tidak termasuk edisi khas seperti Star Wars, yang mempunyai kod yang berbeza sama sekali. Ini adalah model pertama yang membuat lonjakan angka daripada yang asal. Bergerak dari “ZCT1” kepada “ZCT2”.

Buat masa ini, analisis terhadap dokumen ini tidak memberikan maklumat dengan lebih lanjut. Yang mana boleh difahami, memandangkan bahawa FCC memperakui hanya sekeping peralatan radio perkakasan.
JomBaca: E3 2016 : Xbox One S Sudah, Tunggu Xbox One Project Scorpio Pula
Sumber : Polygon dan DualShockers


Tarikh Pelancaran Monster Hunter World Untuk PC Diumumkan, Ini Keperluan Spesifikasinya

Setelah menanti lama, akhirnya gamers di PC boleh menikmati game action RPG yang sangat mantap ini.

Capcom telah mengumumkan yang Monster Hunter World akan dilancarkan di Steam pada 9 Ogos ini. Terdapat dua edisi yang korang boleh dapatkan di Steam sekarang, iaitu edisi biasa (RM139) dan Deluxe Edition (RM163.56).
Kalau-kalau korang tertanya sama ada PC/laptop korang mampu ataupun tidak untuk bermain game ini, Capcom telahpun mendedahkan keperluan spesifikasinya. Korang boleh semak di bawah:
Keperluan Minumum:
OS: WINDOWS® 7, 8, 8.1, 10 (64-bit diperlukan)
Processor: Intel® Core™ i5-4460, 3.20GHz atau AMD FX™-6300
Memori: 8 GB RAM
Graphics: NVIDIA® GeForce® GTX 760 atau AMD Radeon™ R7 260x (VRAM 2GB)
DirectX: Version 11
Network: Broadband Internet connection
Storage: 20 GB ruang kosong
Sound Card: DirectSound (DirectX® 9.0c)
Nota tambahan: 1080p/30fps apabila Settings grafik diletakkan pada “Low”
Keperluan Yang Direkomen:
OS: WINDOWS® 7, 8, 8.1, 10 (64-bit diperlukan)
Processor: Intel® Core™ i7 3770 3.4GHz atau Intel® Core™ i3 8350 4GHz or AMD Ryzen™ 5 1500X
Memori: 8 GB RAM
Graphics: NVIDIA® GeForce® GTX 1060 (VRAM 3GB) atauAMD Radeon™ RX 570X (VRAM 4GB)
DirectX: Version 11
Network: Broadband Internet connection
Storage: 20 GB ruang kosong
Sound Card: DirectSound (DirectX® 9.0c atau lebih baik)
Nota tambahan: 1080p/30fps apabila Settigs grafik diletakkan pada “High”


‘Unit 4’ Datang Ke Xbox One Pada Awal Tahun 2017

Gamera Interactive, jenama studio pembangunan baru yang dibuat oleh veteran industri mengumumkan game pixelated old-school action game dengan nama Unit 4. Boleh didapati untuk Xbox One pada awal tahun 2017.

Game ini terletak di alam semesta sci-fi dan menawarkan empat watak yang berbeza, masing-masing dengan kemahiran tersendiri : Agility, Strength, Engineering and Mysticism. Game ini boleh dimainkan untuk single player dan cooperative multiplayer sehingga 4 pemain.
Dalam mod single player, pemain boleh menukar watak utama dengan watak yang lain dengan segera. Menggabungkan setiap kebolehan dan mencipta sistem pergerakan dinamik yang tinggi serta unik, gameplay yang lebih mendalam.

Cooperation ialah kunci utama dalam mod cooperative kerana setiap karakter tidak boleh mengakses ke semua kawasan di dalam level atau melakukan semua tindakan seperti yang lain boleh lakukan.
Pemain akan perlu untuk membantu antara satu sama lain dengan memikirkan bagaimana untuk menggabungkan kebolehan mereka dan melaksanakan pergerakan yang lebih kompleks. Game ini tidak memaparkan sebarang sistem kesihatan, jadi semua serangan dari pihak musuh dan perangkap akan menyebabkan kematian.

Tentera jahat alien telah mencuri artifak suci sementara mereka menceroboh planet rumah anda. Laporan yang sama datang dari planet-planet lain dalam sistem solar yang ia mula reput tanpa sokongan penting artifak tersebut.
Wira kita akan memulakan sebuah perjalanan epik dan berbahaya untuk mendedahkan kebenaran di sebalik pencerobohan itu. Siapakah alien itu? Apa yang mereka cuba lakukan? Boleh wira kita mengelakkan alam semesta runtuh? Unit ini adalah satu-satunya harapan yang tinggal.

Unit 4 mengisahkan tentang pasukan khas dengan 4 karakter yang datang dari galaksi berlainan. Setiap dari karakter itu mempunyai skill unik mereka yang tersendiri. Game ini mempunyai gameplay yang sengit dan sangat dinamik berdasarkan pengalaman platforming klasik.
Setiap satu daripada empat watak boleh bergerak dan melompat dengan menggunakan keupayaan unik untuk membolehkan dinamik pergerakan yang berbeza. Setiap level dipenuhi dengan makhluk aneh, musuh berbahaya dan kejam, perangkap maut dan teka-teki berasaskan logik dan pergerakan.
Sumber : Mspoweruser


Battlefield 1: Trailer Baru Tampilkan Pedang, Flamethrower Dan BANYAK Lagi! Tarikh Beta Juga Diumumkan!

DICE telah mengumumkan trailer terbaru bagi Battlefield 1 sebelum Gamescom 2016!

Trailer kali ini, walaupun pendek, tetapi ianya sarat padat dengan aksi dan pendedahan terhadap penggunaan pasukan berkuda, dan serangan melee menggunakan pedang!
Keretapi berperisai yang dipaparkan dalam concept art sebelum ini juga ada muncul melenyek cameraman/POV askar di dalam trailer ini! Di samping itu aksi flamethrower dan askar armored class juga menarik perhatian kitorang! (Kitorang menjerit kegembiraan melihat flamethrower membuat comeback ke dalam Battlefield!)
Kita juga dapat melihat map gurun yang akan dipersembahkan di dalam livestream besok. Di penghujung trailer dapat dilihat klip pendek, kemungkinan daripada single player mode. Ada disebut tentang Lawrence of Arabia? Adakah ini bakal menjadi ceritanya nanti! Sama-sama kita nantikan livestream besok!
Kalau korang tak sabar menantikan maklumat terbaru daripada game yang dinanti-nantikan ramai ini, Westie telah menerbitkan video analisis beliau terhadap trailer di atas!

Berikut adalah highlights yang diutarakan oleh Westie!
– Unit berkuda boleh switch weapons – termasuk anti-tank grenades!
– Terdapat unit askar armored-class – berpakaian perisai boleh menahan tembakan sniper!
– Pistol klasik Borchardt C-93 bakal ada dalam Battlefield 1
– Seperti biasa dalam Battlefield, persekitaran boleh dimusnahkan dengan kesan asap dan debu berterbangan!
– Terdapat map di ada keretapi yang boleh digunakan untuk menembak kapalterbang!
– Terdapat pelbagai aksi kenderaan berperisai
Sesi Beta Battlefield 1
DICE juga telah mengumumkan Beta akan bermula di platform PC, PlayStation 4 dan Xbox One pada 31 Ogos ini! Early access kepada sesi beta ini akan diberikan kepada korang yang mendaftar sebagai Battlefield Insiders! Sila semak status Battlefield Insider korang DI SINI – daftarlah sebelum 21 Ogos untuk mendapatkan early access!
Beta ini akan membawa korang bermain dua game mode – Conquest dan Rush di map Sinai Desert. Map ini juga akan menampilkan keretapi berperisai yang dipaparkan di dalam trailer di atas!
Battlefield 1 akan diterbitkan Oktober ini bagi PC, PS4 dan Xbox One!


Riot Games Saman NetEase Kerana Game Mobile Hyper Front Tiru Valorant

View this post on Instagram            A post shared by JomGaming (@jomgaming)


Companion App Untuk Red Dead Redemption 2 Ada Klu Yang Game Ini Akan Dilancarkan Ke Platform PC

Game pertama Red Dead Redemption hanya dikeluarkan untuk konsol. Game keduanya, Red Dead Redemption 2 yang baru sahaja dilancarkan beberapa hari lalu, setakat ini, juga hanya dapat dimainkan di konsol generasi masakini, iaitu PS4 dan Xbox One.

Khabar angin tentang game ini akan dikeluarkan ke platform PC sudah berlegar sejak sekian lama, dan terbaru, ada satu lagi klu yang membawa ke arahnya.
Fail yang ditemui dalam Companion App untuk Red Dead Redemption 2 menunjukkan yang game tersebut sedang bersedia untuk dilancarkan ke PC. Ia mempunyai beberapa rujukan untuk PC, seperti opsyen grafik dan resolusi.
Menurut laporan Rockstar Intel, antara kod yang dijumpai yang menjurus kepada klu untuk pelancaran ke PC ialah:

PARAM_companionAutoConnectIpPC
PARAM_Oculus
CommandIsPcVersion(void) 000000000166A12C

Selain itu, fail tersebut juga mempunyai rujukan kepada beberapa opsyen grafik seperti temporal anti-aliasing, resolution of water reflections, shadow quality dan particle quality.
Lebih menarik, terdapat juga fail yang diberi nama “Oculus”. Adakah Red Dead Redemption 2 di PC akan menawarkan pengalaman bermain dalam virtual reality (VR)?

Bagi korang yang tak tahu, Companion App ini adalah aplikasi yang boleh dimuat-turun melalui iOS dan Android yang membantu para pemain dalam Red Dead Redemption 2 semasa bermain di konsol. Pemain boleh membuka map, meletakkan waypoint dan macam-macam lagi melalui aplikasi ini.